text:
लेखक- डा० पद्मनाभ मिश्र, बनैनियाँ सुपौल शिक्षा- बी.टेक, एम. टेक. पी०एच०डी. ईलेक्ट्रनिक्स इन्जिनीरिँग मे, अभिरुचि: मैथिली साहित्य
ओना तऽ प्रत्येक गर्मी छुट्टी मे सुमन जी गाम जाइत छलाह. किओ पुछन्हि तऽ ई नहि कहैथ जे गाम जा रहल छथि. ओ इहो नहि कहैथ जे अपन बुढ़ दादा-दादी सँ भेँट करबाक लेल जाइत छथि. अपितु हुनका ई कहबा मे नीक लागन्हि जे ओ आम खेबाक लेल गाम जा रहल छथि. जाबय धरि पटना मे छलाह ताबय धरि प्रत्येक मास गाम पहुँचि जाथि मे दिल्ली तँ दिल्ली छल. साल मे एक्के बेर गाम जाइत छलाह. इएह प्रत्येक गर्मी’क छुट्टी मे. कोसी कात मे बसल हुनकर गाम मे गर्मी कम से लागन्हि आ आम खेबाक मौका अलग सँ. दुनियाँ दोसर भाग मे आम’क महत्व शायदे एत्तेक भऽ सकैत अछि. देश प्रदेश सँ लोक केवल आम खेबाक लेल गाम जाति छथि. केवल एतबे नहि किछु लोक तऽ एहेन होइत छथि जे जाइत छथि कोनो काज सँ आ नाम आम’क लगा दैत छथि. नवकनियाँ केँ नैहर एहि लेल जेबाक छन्हि जे हुनका आम खेबाक छन्हि. धिया पुता अपन मामा गाम एहि लेल जेताह जे हुनका आम खेबाक छन्हि. नवकनियाँ सासूर’क जिम्मेदारी वा अपन माँ बाबूजी सँ भेँट करय नहि जेतीह, धिया-पूता लोकनि पढ़ाई लिखाई छोड़ि मामा गाम मे मस्ती करय नहि जेताह ओ सब लोकनि आम खेबाक लेल जेताह. जे नवकनियाँ आम’क समय मे नैहर नहि जा सकलीह हुनकर सासूर’क लोक उलहन दऽ दैत छन्हि, "हिनका माए बाप केँ आमक गाछ अछि ? जे आम खेबाक लेल जेतीह?". कोनो वर के विवाह सँ पहिने आम’क गाछ एक कसौटी होइत अछि. मतलब ई जे अमूक वर केँ एत्तेक कलमी आम छैक आ एत्तेक बीजू. कुल मिलाँ केँ प्रत्येक लोकक अपन अपन स्वार्थ मुदा बीसाइत आम’क सिर पर. नहि जानि आम खेबा’क बहाना सँ कतेक स्वार्थ’क पूर्ती भेल अछि. आम’क सिर बिसाबैत ओ हजारोँ स्वार्थी लोक मे सुमन जी एकटा अभिन्न आदमी छलाह जे अपन स्वार्थ’क पूर्ती’क हेतु आमक सिर बिसेलैथि.
ट्रेन अपन वेग सँ जा रहल छल. सुमन जी घर सँ खाना आनने नहि छलैथ तेँ ट्रेन’क पेन्ट्री पर आशा छलन्हि. ट्रेन’क खाना हुनका अपेक्षाकृत बेसी नीक लागैत छलन्हि तेँ चिकेन पराठा आर्डर कए देलथिन्ह. राधिका आ वरुण अपन आदत अनुसार दालि भात तरकारी खेलथिन्ह. राधिका तऽ बढ़िये सँ खाना खेलीह मुदा वरुण केँ नहि तऽ दालि भात तरकारी वा नहिएँ चिकेन परोठा मे कोनो विशेष रुचि छलन्हि. राधिका हुनका खाना खेबाक क्रम मे काएक बेर टोकल्कन्हि मुदा हुनका उपर मे कोनो विशेष फर्क नहि पड़लन्हि. हमेशा’क तरह वरुण अनठेने छलैथ. राधिका’क आग्रह हुनकर अपन जिद्द के सोझाँ मे नहि चलि सकल. अन्त मे राधिका तमसा के कहने छलथिन्ह, "रात को भूख लगेगी तो कुछ नही मिलेगा". वरुण तैयो स्तब्ध छलैथि. आ हुनकर बाडी लैन्गूएज एहेन कहैत छल जे ओ खेबा पीबा मे बहुत शौकीन किस्म के लोक छथि आ ट्रेन’क ई गन्दा खाना मे हुनका कोनो अभिरुचि नहि छन्हि. मुदा राधिका बाडी लैन्गूएज एहेन कहैत छल जे नहि खायब तऽ पछताएब. सुमन जी केँ होइत छलन्हि जे राधिका बिना मतलब के वरुण’क आव भगत करैत छथि. जिनका भूख लागतन्हि ओ अपने खेताह ओहि मे राधिका के जिद्द सँ कोन फायदा?. मुदा ओ एहि मे राधिका के कोनो गलती नहि दैत छलाह. हुनका लागैत छलन्हि जे वरुणे नाटक कऽ रहल छथि. आ राधिका स्त्री जाति होयबाक कारणे सबहक चिन्ता अपने उपर नेने छलीह.
सुमन जी केँ पिछला समय याद आबय लागलन्हि. राधिका हुनका सँ कतेक प्रेम करैत छलीह. ओना तऽ आई काल्हुक समय मे कोनो दोसर आदमी केँ फुर्सते नहि भेटैत छन्हि. मुदा कनियोँ फुर्सत भेला पर राधिका हुनकर कतेक ख्याल राखैत छलीह. मुदा जहिया सँ वरुण राधिका’क जीवन मे प्रवेश कयलन्हि सब किछु बदलि गेल. राधिका’क वरुण सँ नजदीकी सुमन जी केँ फुटलो आँखि नेहि सोहाइत छलन्हि. कएक बेर सुमन राधिका सँ पुछि चुकल छलाह जे की ओ हुनका सचमूच के प्रेम करैत छथि. आ प्रत्येक बेर राधिका हुनका उत्तर दऽ देने छलीह, जे ओ एखनो सिर्फ सुमने जी टा सँ प्रेम करैत छथि. सुमन जी राधिका सँ कएक बेर पुछि चुकल छलाह जे हुनका कोनो प्रोब्लेम नहि हेतन्हि, ई जानि के जे ओ आब हुनका सँ नहि बल्कि केवल वरुण सँ प्रेम करैत छथि. मुदा प्रत्येक बेर राधिका’क इएह जवाब छलन्हि जे किछुए दिनक बात अछि ओ वरुण सँ दूर भऽ जेतीह. राधिका’क ई बीच वाला खेल सुमन जी केँ बिल्कूल नहि पसन्द आबि रहल छलन्हि. आ नहि जानि राधिका वरुण मे कोन एहेन चीज देखैत छलीह जे सुमन जी सँ दूरी बना लेने छलीह. मुदा कोनो दोसर फैसला लेबय सँ पहिने ओ देखय चाहैत छलाह जे राधिका’क झूठ’क सीमा की अछि?. राधिका केँ ओ पूरा टाइम देबय चाहैत छलाह जे बात मे हुनका कोनो अफसोस नहि रहि जान्हि. ओ राधिका’क "किछुए दिन" केँ देखय चाहैत छलैथ जे ओ दिन आयत जहिया ओ वरुण सँ बहुत दूर भऽ जेतीह. वा पूर्ण रुप सँ आस्वस्थ होमय चाहैत छलाह जे एहेन दिन कहियो एबो करत वा नहि. हुनका मोन मे एक सय बात चलैत छलन्हि मुदा ओ किछु बाजलाह नहि.
अमावाश्याक अन्हरिया राति मे ट्रेन खटर खटर के आवाज करैत तीव्र वेग सँ जा रहल छल. ट्रेन वेग मे कखनो एक दिस झुकि जाइत छल तऽ कखनो दोसर दिस. पटरी जोड़ पर कखनो जोर सँ आवाज होइत छल तऽ कखनो सर्रर.. सँ निकलि जाइत छल. बाहर सँ आबैत टटका हवा सँ गर्मी’क बिल्कूल अनुभव नहि होइत छलन्हि. कखनो दूर कोनो गाम मे बिना बिजली’क खपरैल घर मे जरैत लाल्टेन पर सुमन जी’क ध्यान चलि जाइत छलन्हि. कखनो खिड़की सँ कोनो भगजोगनी कम्पार्टमेन्ट मे घुसि जाइत छल अ कनि देर इम्हर उम्हर केलाक बाद फेर सँ बाहर चलि जाति छल. कखनो छोटका सन स्टेशन पर कोनो छोटका सन स्टेशन मास्टर बड़का सन ग्रीन लाइट के देखबैत छलाह आ जाबय धरि सुमन जी एहि दृश्य केँ नीक जेकाँ देखतथि ताबय धरि ओ स्टेशन बहुत पाछू छुटि जाइत छल. चलैत ट्रेन सँ श्टेशन के देखनाई सुमन जी केँ बच्चे सँ नीक लागैत छलन्हि. विशेष रुप सँ श्टेशन मास्टर’क ग्रीन लाइट.
बाहर देखैत देखैत ओ मूल बात केँ बिसरि जाति छलाह. मुदा जखने वरुण दिस ध्यान जाइत छलन्हि मोन फेर सँ तामसेँ घोर भऽ जाइत छलन्हि. वरुण हिनका दिस टटकी लगा केँ देखैत छलाह मुदा तामसेँ सुमन जी हुनका दिस देखतो नहि छलाह. कखनो कखनो राधिका हिनका दिस देखैत छलीह तऽ सामान्य सन मुस्की इहो दऽ दैत छलाह. ओ कोनो भी कीमत पर राधिका’क मोन नहि दुखबे चाहैत छलाह. मोन मे एत्तेक उपराग भेलाक बादो राधिका’क केँ आभाष होमय नहि देबय चाहैत छलाह जे हुनकर हृदय’क स्थिति की छन्हि. तेँ नहिँ चाहितोँ हुनका मुँह पर मुस्की आबि जाइत छलन्हि. राधिका’क मुँहपर सुमनजी’क मुस्की सँ सँतुष्टि’क भाव आबैत छलन्हि. प्रतिपल सुमन जी केँ ओ सन्तुष्टि बेमानी लागैत छलन्हि, मुदा अन्हरिया राति मे कोनो दोसर उपायो नहि छलन्हि.
गाड़ी ओहिना अपन वेग सँ जा रहल छल. बाँकी यात्री मे हँसी ठहाका होइत छल, मुदा राधिका, वरुण आ सुमन जी स्तब्ध छलैथि. खिड़की लग मे राधिका बैसल छलीह आ हुनकर बगल मे वरुण आ गैलरी’क दोसर दिस साइड वाला नीचला बर्थ पर सुमनजी असगरे बैसल छलाह. सुमनजी’क ध्यान अन्हार राति मे खिड़की लग बैसल राधिका’क दिस जखन गेलन्हि तऽ राधिका’क पैघ पैघ आँखि बिजुली सन चमैक जाइत छलन्हि. गौर वर्ण, चाकर चेहरा आ अनन्त दिस ताकैत पैघ पैघ आँखि. शैम्पू काएल केश हुनकर गाल पर आबि जैत छलन्हि मुदा किछुए देर मे मई महीना’क बयार फेर सँ आबि केँ वापस लऽ जाइत छलन्हि. आँखि मे कोनो भाव नहि छलन्हि. बिल्कूल निरीह आ नीरव. मुदा सुमन जी केँ ओ दृश्य बढ़ियाँ लागैत छलन्हि. बिल्कूल कञ्चन, कमनीय, कल्पना लोक मे विचरण करए वाला.
राधिका केँ बाँकी सहयात्री सँ कोनो बातचीत नहि भऽ रहल छल. राधिका देखबा मे बहुत सुन्दर आ नवयूवती छलीह आ बाँकी सहयात्री मे कोनो दोसर स्त्री नहि छल. बाँकी लोक कोनो सुन्दर यूवती सँ फराके रहला मे बुद्धिमानी बुझैत छलथिन्ह. सुन्दर यूवती सँ बात केला सँ नहि जानि दोसर लोक की बुझत. राधिका पढ़ल लिखल छलीह आ ओएह कम्पार्टमेन्ट मे बाँकी लोक कोन कोन मसला पर बात करैत छलाह मुदा राधिका ओहि मे हिस्सा नहि लैत छलीह. तेँ दोसर ग्रूप सँ हिनका लोकनि के कोनो बातचीत नहि भऽ रहल छलन्हि. नहि जानि बाँकी लोक की बुझत. तेँ एखनि धरि बाँकी लोकनि हिनका तीनो लोकनि सँ कोनो बातचीत नहि केने रहैथि. शायद सुमन जी केँ सेहो नीके लागैत छलन्हि. ओ खुदे नहि चाहैत छलाह जे कोनो आन लोक राधिका सँ बात करय. तेँ ओहि कम्पार्ट्मेन्ट के बाँकी लोक हिनका तीनो लोकनि केँ फुटा देने छलन्हि. ई ओएह राधिका छथि जे अपन कालेज मे कोनो भी वाद विवाद प्रतियोगिता केँ छोडैत नहि छलथीन्ह बल्कि ओहि मे अव्वल रहैत छलीह. मुदा नहि जानि किएक एखन रियल टाइम डिसकशन मे हिस्सा किएक नहि लऽ रहल छलीह. राधिका अपन जीवन’क बेसी समय दिल्ली मे बिताओने छलीह. हमेशा सँ स्त्री पुरुष के बराबरी के अधिकार’क वकालत करैत एलीह मुदा एहेन मौका पर हुनका की भऽ जाइत छन्हि से नहि जानि. स्त्री पुरुष के बराबरी के अधिकार वाला यूरोपीयन बात मे नहि जानि कोना भारतीय स्त्री’क मूल्य समाहित होइत छल. बात एतबी टा नहि छल. हिनका तीनो लोकनि मे सेहो बातचीत नहि भऽ रहल छलन्हि. शायद तीनो लोकनि मे तीनो लोकनि एत्तेक नजदीक भेलाक बावजूदो एहेन लागैत छल जे कोनो जान पहचान नहि छलन्हि. कखनो कखनो अपन मूल्य आ अपना आप केँ चिन्हबाक लेल शाँति’क जरूरत होइत अछि. भीड़ मे बजला सँ लोक अपना आप के बिसरि जाइत छथि. शाँति भेटला पर आ चुप रहला पर लोक अपना आप सँ बात करैत अछि आ इएह काज ई तीनो लोकनि सेहो करैत छलथिन्ह.
ट्रेन तीव्र गति सँ अन्हरिया केँ चीरैत भागि रहल छल. हिनका तीनो लोकनि केँ ध्यान तखने भँग भेलन्हि जखन हिनकर ध्यान ट्रेन’क बाँकी सहयात्री भँग केलथिन्ह. हिनका लोकनि केँ एक सज्जन पुछल्थिन्ह, "अब रात ज्यादा हो गई है अब बिस्तर लगा लेते हैँ". तीनो लोक एक्के सँग स्वीकृति दऽ देलथिन्ह.
चादर बिछा केँ सुमन जी सेहो सुति रहल छलाह. राधिका हुनका बीच वाला बर्थ पर सुतय लेल कहल्थिन्ह आ राधिका खुद साइड मे नीचा वाला बर्थ पर सुति रहलीह. मुदा हुनका नीन्द नहि आबैत छलन्हि. अपन ध्यान अपन सहपाठी दिस लगेबाक प्रयास करैत छलथिन्ह मुदा बारम्बार ध्यान वरुण’क गतिविधि पर टिक जाइति छलन्हि. जहिया सँ वरुण राधिका’के जिन्दगी मे आयल तहिया सँ हुनकर दुनियेँ बदलि गेलन्हि. नहि जानि राधिका वरुण मे कोन एहेन चीज देखैत छलीह जे सुमन जी सँ दूरी बना लेने छलीह. फुसियोँ के आँखि मुनि केँ सुमन जी अपना आप के बहलेबाक प्रयास करैत छलाह जे नीन्द आबि जान्हि मुदा एना सम्भव नहि भेलन्हि. कम्पार्टमेन्ट मे एक बुजूर्ग सहयात्री जोर सँ फोँफ काटैत छलाह जाहि सँ हिनकर सुतबाक प्रयास हरदम असफल भऽ जान्हि. एक बेर हुनकर सुतबाक प्रयास सफल भेले छलन्हि कि ओएह बोगी मे दूर मे कोनो बच्चा कानि उठल. ओ फेर सँ उठि गेलाह.
आब ओ सोचि नेने छलाह जे ओ सुतबका प्रयास नहि करताह. ओ केहुनी भरेँ कनपट्टी केँ हाथ पर टिका केँ ओ अन्हरिया राति मे आँखि खोलि के खिड़की’क बाहर देखबाक प्रयास करैत छलाह. बारम्बार करऽट लैत छलाह. अन्हरिया राति मे ओएह अनन्त दिस ताकैत छलाह. बीचला बर्थ पर सुतल रहला सँ पँखा’क गरम हवा टा लागन्हि मुदा रहि रहि केँ बाहर’क बयार आबि जान्हि आ हिनकर अनन्त दिस ताकनाई सफल भऽ जान्हि. इएह क्रम मे नहिँ जानि कखन हिनकर आँखि लागि गेलन्हि.
सुमन जी सुतल रहलाह. कतेको स्टेशन पर गाड़ी रुकल, कतेक छोटका स्टेशन पर छोटका सन स्टेशन मास्टर बड़का सन ग्रीन लाइट देखबैत पाछू छुटि गेलाह. कतेक बेर बाहर’क बयार हिनका छुबि केँ चलि गेलन्हि. कतेक बेर राधिका उकासी केलीह. कतेक जोर सँ बुजूर्ग सहयात्री फोँफ काटैत रहि गेलाह मुदा ओ सुतल रहलाह. हुनकर नीन्द तखने खुजलन्हि जखन वरुण’क आवाज कान मे सुनाई पड़लन्हि. वरुण राधिका सँ कहि रहल छलाह जे हुनका जोर सँ भूख लागल छन्हि. सुमन जी के बुझल छलन्हि जे ई वरुणमा राति मे नाटक जरूर करत. साँझ मे हुनका कतेक कहल गेल छलन्हि जे खा लिअ मुदा ओ किनको नहि सुनलाह. सुमन जी किछु नहि बजलाह.
सुमन जी केँ होइत छलन्हि जे राधिका राति के अनठा देतीह. ओ वरुण केँ छोड़ि देतीह. ओ बहाना मारतीह जे भोर मे किछु जलखई कऽ लेब. मुदा जे देखलैथि ओ हुनका अधनीना सँ पूर्ण जगा देलकन्हि. राधिका उठि चुकल छलीह. वरुण हुनकर लऽग मे बैसल छलाह. राधिका बिना लाइट जलौने बैग मे किछु ताकि रहल छलीह. हुनका लोकनि केँ होइत छलन्हि जे सुमन जी सुतले छलाह. मुदा ओ तऽरे आँखि सब किछु देखि रहल छलैथ. राधिका स्टील’क एकटा टिफिन निकालैथि. ओहि टिफिन मे किछु खेबाक लेल सामिग्री छल. वरुण पड़ि रहलाह. राधिका हुनका चम्मच सँ खुआ रहल छलीह. वरुण’क मुड़ी राधिका’क कोरा मे छलन्हि. एखन वरुण एक्को बेर नहि मना करैत छलाह जे हुनका नीक नहि लागैत छन्हि. गटागट सब किछु अन्दर केने जा रहल छलाह.
अन्हरिया राति केँ चीरैत ट्रेन तीव्र वेग सँ जा रहल छल. बीच वाला बर्थ पर अनठेने सुमन जी सब किछु देखि रहल छलाह. हुनका राधिका’क उपर मे कोनो विश्वास नहि रहि गेल छलन्हि. राधिका’क बात’क कोनो मोल नहि. राधिका अपन घर सँ वरुण’क खेबाक लेल बना के आनने छलीह. ई बात हुनका सँ नुकौने किएक छलीह. राधिका केँ जँ वरुण एत्तेक प्रिय लागैत छलन्हि तऽ ओ एक्के बेर मे मानि किएक नहि लैत छलीह. किएक हुनका आश्वासन पर आश्वासन दैत छलीह. हुनकर ध्यान फेर सँ ओहि दुनू लोकनिक दिस गेलन्हि. राधिका चम्मच लऽ केँ वरुण’क खाना वरुण’क मुँह मे देने जा रहल छलीह. एखनो धरि वरुण’क माथ राधिका’क कोरे मे छलन्हि. राधिका रहि रहि केँ सुमन जी’क दिस टोहि लऽ लैथि जे कहीँ हो न हो ओ जागल हेताह. मुदा सुमन जी एना अनठेने छलाह जे राधिका पूर्ण आस्वस्थ छलीह जे सुमन जी सुतले छथि. मुदा तऽरे आँखे सुमन जी सब किछु देखि रहल छलाह. ओ देखलैथ जे राधिका’क खुलल शैम्पू काएल केश वरूण’क माथ पर आबैत छलन्हि. वरुण केश’क ओहि लट केँ अपन कँगूरिया आँगूर मे गोल गोल फँसबैत छलाह आ ओकर बात नहुँए नहुँए खीचैत केश केँ खोलि दैत छलाह. एना केला पर राधिका हुनका अगिला चम्मच खाना देबा सँ पहिने मुस्किया दैत छलीह. राधिका केँ वरुण’क नौटँकी पर कोनो एतराज नहि छलन्हि.
मानवीय सम्बन्ध’क तेसर पहलू, यदि पाठक लोकनि’क भावना ई कहानी उठा-पटक’क सँग आ हमर कल्पना’क उड़ान सँग उड़ान भरने होमय तऽ टिप्पणी द्वारा सूचित करी. पाठक लोकनिक टिप्पणी हमर कल्पना’क उड़ान केँ आओर ऊँचाई देत, हमर इएह सोचब अछि. टिप्पणी जरूर दी
आब सुमन जी सँ बर्दाश्त नहि भऽ रहल छलन्हि. हुनकर कोँढ़ फाटय लागलन्हि. ओ सोचय लागलाह, वरुणक राधिका’क जीवन मे एला सँ पहिने हुनकर जीवन कतेक बढ़ियाँ छल. राधिका एहिना हुनका लेल स्पेशल खाना बना केँ आनैत छलीह आ सुता केँ अपन कोरा मे हुनकर माथ लऽ के चम्मच सँ खुआबैत छलीह. तऽरे तऽर हुनका मुँह सँ आवाज निकललन्हि, "ई वरुणमा जे नऽ करय". मोन मे बहुत तामस उठि रहल छलन्हि. मोन मे होइत छलन्हि जे चीकरि केँ राधिका केँ पुछैथ जे इएह थीक अहाँक आश्वासन. इएह थीक अहाँक सप्पत. मोन होइत छलन्हि जे जा केँ वरुण’क गाल पर जोर सँ एक चाँटा मारैथ आ भगा दैथि हुनका. फेर होइत छलन्हि ई अन्हरिया राति मे चलैत ट्रेन मे कोनो सीन क्रिएट करय सँ बढ़ियाँ अछि जे सब हिसाब भोरे सुति केँ लेल जाए.
फेर कखनो मोन मे होइत छलन्हि जे राधिका केँ लऽग मे जाकेँ कहैथ, "अहाँ हमरा बुरबक बुझैत छी?, बहुत दुनियाँ हमहुँ देखने छी, अहाँ हमरा सँ नुका केँ वरुण’क लेल अलग सँ खाना बना के आनने छी, कोरा मे सुता के हुनका खुआ रहल छिअन्हि तकर मतलब हमरा नहि बुझल अछि?".
एहि कथा’क बाँकी हिस्सा हमर पोथी "भोथर पेन्सिल सँ लिखल" मे देल गेल अछि. पोथी’क बारे मे विशेष जानकारी आ कीनबाक लेल प्रक्रिया निम्न लिन्क मे देल गेल अछि. http://www.bhothar-pencil.co.cc/ .
मैथिली भाषा’क उत्थान मे योगदान करु. पोथी कीनि साहित्य केँ आगू बढ़ाऊ.


c: text/html

text:
नयी दिल्ली : की भारत सरकार कोनो खास नीतिक तहत पहिल राष्ट्रपति आ देशरत्न डॉ राजेंद्र प्रसाद क उपेक्षा क रहल अछि। इ सवाल एकटा आंकड़ा देखलाक बाद सब क रहल अछि। नेहरू-गांधी परिवार सरकार लेल चहेतगर सब दिन रहल, मुदा आश्चर्यजनक रूप स ओहि शीर्ष दस महानतम नेता में देशरत्न डॉ राजेंद्र प्रसाद क स्थान नहि अछि जेकरा स्मरण करबा लेल सरकार सब साल टका खर्च करैत अछि। इ तथ्य समाचार पत्र क विज्ञापन कहैत अछि किया त सरकार महानतम नेता क विज्ञापन पर एकटा पैघ राशि खर्च क देलक अछि। बीतल पांच साल मे, महानतम नेता क जन्मदिन आ पुण्यतिथि स संबंधित जेतबा विज्ञापन समाचार पत्र सब मे सरकार छपेलक अछि ओहि मे स एक तिहाई स बेसी खर्च केवल राजीव गांधी, इंदिरा गांधी आ जवाहरलाल नेहरू क विज्ञापन पर भेल अछि। एहि प्रकार स कुल विज्ञापन पर 142.3 करोड़ क खर्च आयल अछि आ एहि मे स 53.2 करोड़ क खर्च असगर एहि तीनटा महानतम नेता पर क देल गेल अछि। डायरेक्टरेट आॅफ एडवर्टाइजमेंट एंड विजुअल पब्लिसिटी (डीएवीपी) क अनुसार 2008-09 स 2012-13 क बीच सरकार 15टा पूर्व नेता क जन्मतिथि आ पुण्यतिथि पर विज्ञापन छपेलक अछि। एहि मे, महात्मा गांधी क जन्मतिथि आ पुण्यतिथि पर 38.3 करोड़ (विज्ञापन लेल महात्मा गांधी क अकाउंट मे सबस बेसी राशि आवंटित होइत अछि)। महात्मा गांधी क बाद एहि सूची मे राजीव गांधी, बीआर आम्बेडकर, इंदिरा गांधी आ जवाहरलाल नेहरू छथि। बीआर आम्बेडकर असगर एहन गैर-नेहरू-गांधी परिवार स महानतम नेता छथि जिनका पर सरकार 10 करोड़ स बेसी धनराशि आवंटित करैत अछि। लिस्ट मे शीर्ष पांच नेता क नाम पर 100 करोड़ स बेसी राशि आवंटित होइत अछि जे कुल खर्च क दू-तिहाई स कनि बेसी अछि। एहि नेता सबहक अलावा सरकार सरदार पटेल क जन्मतिथि आ पुण्यतिथि पर 8.6 करोड़ खर्च केलक जखन कि बाबू जगजीवन राम कए स्मरण करबा मे 6.2 करोड़ खर्च भेल। पूर्व प्रधानमंत्री लाल बहादुर शास्त्री क विज्ञापन पर 3 करोड़ जखन कि मौलाना आजाद आ एस राधाकृष्णन पर 2 करोड़ आ 1.2 करोड़ क राशि खर्च कैल गेल। आम्बेडकर कए छोड़ि दी त इ साफ भ जाइत अछि सरकार गैर-कांग्रेसी नेता कए स्मरण करबा मे कम उदार अछि। कांग्रेसी नेता स अलग सूची मे नेताजी सुभाष चंद्र बोस, भगत सिंह, राज गुरु आ सुखदेव सेहो छथि। सूची मे केवल एकटा गैर-राजनीतिक शख्सियत स्वामी विवेकानंद छथि। संभवत: हुनकर 150म वर्ष क कारण नाम आयल अछि। भगत सिंह, राज गुरु आ सुखदेव क शहादत कए स्मरण करबा मे 9.7 करोड़ क राशि खर्च भेल अछि जखन कि नेताजी सुभाष चंद्र बोस आ स्वामी विवेकानंद पर 50 लाख आ 90 लाख खर्च कैल गेल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa

robotstxt: allowed

filter: keep


text:
महंगाई... भ्रष्टाचार... घोटाला... कालाधन के लsक लोक सभ परेशान अछि. लोक हजार-लाख कमाई लेल जिनगी गुजारि दैत अछि.
आम लोक मे सरकार के प्रति बढ़ल गुस्सा…शरद पवार के मारलक चांटा
आम लोक मे महंगाई... घोटाला... भ्रष्टाचार के लsक सरकार के प्रति गुस्सा बढ़ल जा रहल अछि.
एकर नतीजा आई दिल्ली के एनडीएमसी सेंटर मे देखय लेल मिलय. एहि ठाम हरविंदर सिंह नामक एकटा लड़का कृषि मंत्री शरद पवार के चांटा जड़ि देलक.
हरविंदर के साफ कहनाय छल जे महंगाई सं आम लोक परेशान अछि आओर एकरा लेल ओ सरकार के जिम्मेदार मानैत अछि. एहि लेल ओ शरद पवार के थापड़ि मारलक.
हरविंदर एहि सं पहिनेपूर्व दूरसंचार मंत्री सुखराम पर सेहो हमला कएने छल. हरविंदर सिंह के हिरासत मे लsक पूछताछ चलि रहल अछि.
ओना एहि सं एक दिन पहिनहि बीजेपी नेता यशवंत सिन्हा कहने छलखिन्ह जे आम लोक महंगाई सं परेशान अछि एहि मे कोनो अचरज नहि होएत जे लोक महंगाई के खिलाफ हिंसा पर उतारु भ जाएत.
बीजेपी नेता माया सिंह कहलीह जे सरकार के आबहुं लोक के गुस्सा के समझबाक चाही.
लेफ्ट नेता के कहनाय छल जे हम सेहो भ्रष्टाचार के खिलाफ छी... महंगाई के खिलाफ छी... एकर खिलाफ हम सरकार सं लड़ि रहल छी. मुदा थापड़ि मारय के एहि काज के पक्ष मे नहि छी. सभ्य समाज मे एकर जगह नहि अछि.
बीजेपी नेता आओर अभिनेत्री स्मृति ईरानी सेहो एकर निंदा करलीह आओर कहलीह जे लोकतंत्र मे अपन बात कहय के सभ के आजादी अछि मुदा एहि तरहक काज के कोनो तरहे ठीक नहि कहल जा सकैत अछि.
पवार के चांटा मारय के चारु कात निंदा कएल गेल अछि मुदा एकरा ओहिना नहि छोड़ल जा सकैत अछि.
ओना शरद पवार के कृषि मंत्री रहैत सब्जी... दाल... तेल... दूध और चीनी के दाम बेतहाशा बढल अछि.
महंगाई... भ्रष्टाचार... घोटाला... कालाधन के लsक लोक सभ परेशान अछि. लोक हजार-लाख कमाई लेल जिनगी गुजारि दैत अछि.
मुदा नेता...मंत्री सभ के संपत्ति के खुलासा देखबय तं अहां के पता चलत जे नेता... अफसर... मंत्री सभ के धन साल भर मे दू-दू... चारि-चारि गुना बढ़ि गेल अछि.
लोक के पास पाए नहि अछि आओर कइटा लोक करोड़ों टका विदेशी बैंक मे जमा करने अछि.
अंग्रेज तं देश सं धन लूटि क अपना देश ल जाएत छल मुदा एकरा कि कहबय जेहि में अपने देश के लोक... अपन धन के विदेश मे लs जाsक जमा करि रहल अछि.
कहल तं ई जा रहल अछि जे अगर विदेश मे जमा धन अगर देश मे वापस ल आएल जाए तं कई साल धरि लोक के टैक्स नहि देबय पड़तन्हि. विकास के काज एकदम सं तेज भ जाएत. देश चमैक जाएत. मुदा एकरा करत के.
बाबा रामदेव अनशन करलक तं रातोंरात तंबू उखाड़ि देल गेल... अन्ना हजारे के सेहो पकड़ि क तिहाड़ भेज देल गेल छल. मुदा लोक के गुस्सा के देखैत सरकार के अन्ना के छोड़य पड़ल.
एतय सभ होएतहुं अगर लोक के सभ किछ ठीक होएत नहि देखाएत तं लोक के गुस्सा भड़कबे करत.
मुदा लोक के कानून-व्यवस्था के हाथ मे नहि लेबाक चाही. लोकतंत्र मे हिंसाक कोनो स्थान नहि अछि.
अहांक के हिंसक होए के कोनो जरूरत नहि अछि. अहांक लेल सभसं पैघ हथियार अहांक वोट अछि.
अगर अहां के लगैत अछि जे सरकार अहांक अनुसार नहि चलि रहल अछि. अहांक मनक नहि करि रहल अछि बस वोट के हथियार सं कुर्सी सं उतारि दिअ ओहन सरकार के.
वोट...अहांक मत अहांक एहन हथियार अछि जेहि के आगां बड़का सं बड़का नेता अहां के चरण स्पर्श करय लेल तैयार रहत.
एकर महत्व के पहचानु. वोट देबय लेल जरूर जाउ. भ्रष्टाचारी...कालाधन के पक्ष लेबय वाला के सबक सीखाउ.
वोट के टाइम मे जाति...धर्म के नाम पर... भाई-भतीजा के नाम पर... दू-चारि टका के नाम पर अपन वोट के बर्बाद नहि करु. वोट नामक हथियार के सही इस्तेमाल करु.
Subscribe to: Post Comments (Atom)


text:
लेल ४ दिना अनशन: युवा पीढी द्वारा (पृष्ठभूमि आ कार्यक्रम आयोजन: विस्तृत समीक्षा). अनशनकारी कवि एकान्त द्वारा ४ दिनक अनशनक फैसलाक संग मिथिला राज्यक माँग प्रति युवामें चेतना जागृतिक एक महान अवसर भेटल से सोचि जनबरी ९, २०१३ केर 'कन्नारोहट कार्यक्रम'में कार्यक्रमके भव्यतापूर्व आयोजन करबाक निर्णय लेल गेल छल। कवि एकान्तक हृदयमें अनशन प्रति जिम्मेवारी आ कार्यपथ-निर्माण संग योजनाक सुन्दर निष्कर्ष निम्नरूपे कैल गेल छल: "आन्दोलन मे ऐबाक उद्देश्य इहो रहय " मिथिला राज्य लेल संघर्ष आ संघर्ष मे लागल मैथिल आ संगठन के एका "। क्रमशः एका बनय आ से होईत प्रतीत भ रहल अईछ। एहि कार्यक्रम मे जे रहथि मैथिल रहथि। अप्पन पार्टी आ बिचारधारा स उप्पर उठी के एकटा मैथिल मात्र आर किछो नहि। आरंभिक कन्नारोहट आ अप्पन अप्पन क्वाथ के बोकर्लाक उपरांत शुद्ध भय सब मैथिल सभक बिचार रहय जे एहि आन्दोलन के एक भ'य उद्देश्य लेल लाड़ल जाई। प्रवीन भाई के बैजू बाबू सँ सेहो गप्प भेलैन, ओहो आशीर्वाद देलाह आ हुनक समर्थन सेहो भेटल (प्रवीन भाई के वार्तानुरुप आ उपश्थित अमरेन्द्र भाई के कथनानुसार )।
ज्ञात हो की एहि आन्दोलन के एकटा मैथिल बनि लड़बाक निर्णय के सर्प्रथम समर्थन पूज्य धनाकर बाबू आ आदरनीय रत्नेश्वर बाबू केने रहथि आ संस्थाक रूप मे AMP के पूर्णिया ईकाई केने अछि। आन्दोलन मे अनशन के एहि अध्याय के संचालन लेल प्रवीन भाई आ दिवाकर भाई मे नीक बहस आ सार्थक बर्तालाप के परिणाम सुखद रहल जे सब अप्पन अप्पन बेदना के मुखर भ' क' रखलाह आ प्रस्ताब रहल जे: * मिथिला राज्य के निर्माण आ मिथिला मैथिली मैथिल के बिकाश के आधारभूत कारक मानि आन्दोलन के आगाँ बढेबाक आवश्यकता अईछ। * समग्र मिथिला राज्य के माँग के छोड़ी, भारत मे मिथिला राज्य के माँग के लक्ष्य कयल जाई। * आन्दोलन international border के आदर करैत नेपाल स्थित अप्पन मैथिल स्वजन के लेल संबेदना के प्रति सदैब कटिबद्ध रहय, जेना नेपाल स्थित मैथिल छथि। अस्मिताक संघर्ष दुनू दिस चलि रहल अईछ। * आन्दोलन ब्यक्ति स उप्पर उठी कय हो उद्देश्य लेल हो, मैथिल के संगठित आ एकाकार करबाक माद्दा मात्र मुद्दा मे अछि आ ताहि हेतु मुद्दा भेल नायक। समस्त आन्दोलन के स्वाभाबिक प्रतिनिधित्व मिथिला राज्य निर्माण के उद्देश्य हो। * कहब बहुत आवश्यक नहि जे आन्दोलन मे समस्त मैथिल संगठन के समर्थन देबाक लेल आग्रह करबाक बिचार भेल। * उद्देश्य के साधबाक लेल Joint Committee बनेबाक प्रस्ताब भेल। * अनशन के उपरान्त मिथिला राज्य निर्माण लेल एकटा joint memorendum देबाक बिचार भेल, से हो कोना ई बिचार के बिषय रहल। * प्रवीन भाई आन्दोलन के एहि गुटनिरपेक्ष स्वरुप के अधिक स अधिक मैथिल तक पहुँचेबाक सार्थकता पर जोर देलाह। हम एतबे कहब मिथिला आ मैथिली सब मैथिलक के छी, चाहे ओ कतुको होथि, बजैत कोनो भाषा होथि मुदा ह्रदये मैथिल होथि। मिथिला राज्य के निर्माण के एहि महायज्ञ मे अप्पन भूमिका निर्धारण पर बिचार करू, इतिहास के बनबा के प्रक्रिया मे अप्पन योगदान पर बिचार करू। समय आबी गेल जे "मूक दर्शक के भुमिका के तलांजलि दय इतिहास निर्माण मे आबी, अप्पन मैथिली बचाबी, अप्पन मिथिला बनाबी" जय मिथिला !! जय मैथिली !! जय मैथिल !!" (कवि एकान्तक विचार, जनवरी १०, २०१३ फेसबुकपर)। -------------- दिल्ली सऽ वापसी करबाक क्रममें अपन विचार जे सभक समक्ष प्रेषित केने रही जनवरी ११, २०१३ केँ: "आउ दिल्ली यात्रा के समेटी। काल्हि प्रस्थान करबाक अछि, से सभक ध्यानाकर्षण महत्त्वपूर्ण विन्दु तरफ चाहब, कृपया ध्यान दी आ सहयोग हेतु वचन दी। १. कवि एकान्त द्वारा मिथिला राज्यके माँग लेल ४ दिनक अनशन कार्यक्रम। प्रस्तावित तारीख मार्च २२-२५, २०१३। स्थान: जन्तर-मन्तर, दिल्ली। संयोजन भार: दिवाकर बाबु। २. मैथिल युवा द्वारा मिथिला राज्य लेल वृहत धरना-प्रदर्शन कार्यक्रम। स्थान, तिथि उपरोक्त कार्यक्रम के समापन दिन घोषणा कैल जायत। संयोजन भार: सागर मिश्र। उपरोक्त कार्यक्रम १ लेल कवि एकान्तजी अपन जन-सम्पर्क दिल्ली लगायत समस्त मिथिलामें कय रहल छथि। जतेक संघ-संस्था आ सहयोगी मैथिल व्यक्तित्व सभ छथि तिनका सभसँ दिल्लीमें सभ जगह घूमि-घूमि सहयोग सदेह उपस्थिति लेल प्रथम द्वितीय सदाचार-विचार अनुरूप जे स्वेच्छा हो ताहि तरहें याचना कैल जा रहल छैक। सभकेँ अपन माटि-पानि-इतिहास आ पहचान लेल राज्य निर्माण जरुरी कहि सहयोग हेतु अग्रसर होयबाक निवेदन कैल जा रहल छैक। ई पहिल बेर हिम्मत देखौनिहार मिथिलाक युवा वर्ग सँ मैथिलीसेवी कवि थिकाह जिनका प्रति अपार समर्थन बनेबाक जिम्मा हमहुँ लेलहुँ, स्वेच्छा सँ। हम ई नहि देखय लगलहुँ जे एहिमें के-के छथि आ किनका-किनका सँ हमरा पटरी बैसैत अछि आ कि हमर सिद्धान्तके माननिहार छथि। हम केवल यैह देखलहुँ जे हम कि कय सकैत छी, आ कि करबाक अछि, कोना करब। आर ताहि अनुरूप आन्दोलनक प्रासंगिकता ऊपर समस्त मिथिला समाजमें विभिन्न मिडिया द्वारा एहि बात के प्रसार जे उपरोक्त कार्यक्रम जे मिथिलाक अस्मिता जोगेबाक लेल कैल जा रहल अछि ताहिमें सभक शुभकामना आ वाँछित सहयोग देल जाय। अही क्रममें जन-जन तक बात पहुँचय जे आइ धरि मिथिला लेल कि-कि भेल, कतेक सफलता-असफलता, आदि पर उल्लेखणीय चर्चा कराओल जायत आ बेसी सँ बेसी लोक के जोडल जायत। जोडय लेल किनको ५०० टाका के नोट पठाय वा गर्दैनमें गमछी बान्हि बलजोरी राजनीतिक रैला जेकाँ नहि आनल जायत, बल्कि समस्त मिथिला सँ जतेक कलाकार-रंगकर्मी-पेशाकर्मी-जातिय संगठनकर्मी आदि छथि तिनका सभकेँ आह्वान कैल जायत जे एक जोरदार प्रदर्शन लेल दिल्ली आबी आ भारत सरकारकेँ मजबूर करी जे मिथिला राज्य निर्माण लेल सोचैथ आ शीघ्रातिशीघ्र सम्बोधन करैथ। खाली भाषणमें बिहार राज्य द्वारा मिथिलाक विकासक बात बहुत भेल, मुदा असलियत एतबी जे दलाल-ठीकेदार-हाकिम-होशियार लेल छूद्र-लूट-खसोट के ललीपप आ आम जनतामें जातिवादिताके झगडाके अलावा मिथिलाके दोसर किछु नहि देल गेल एखन धरि। सुशासनके सरकार सेहो बस गपहि टा देलक, जमिनी सुधार बस खोखला प्रमाणित भेल। एकर सभक लेखा-जोखा कैल जाय आ केन्द्रके विशेष पर्यवेक्छक मिथिलाक जमिनी यात्रा करय आ उपेक्छा के हर संभव वैकल्पिक समाधान ताकय। मिथिलासँ आयल सांसद-विधायक सभकेँ ई सोचय पडत जे आखिर विकासक कोन गति मिथिला लेल चलल, राज्य वा केन्द्र सरकार के द्वारा। विकास लेल सेहो राज्यक निर्माण वांछणीय अछि। पहिल कार्यक्रमके सफलतापूर्वक पूरा भेला उपरान्त बस दोसर महत्त्वपूर्ण कदम यैह जे मैथिल युवा द्वारा धरना आ प्रदर्शन के संपूर्ण भार लैत आन्दोलन के ताबत निरन्तरता देल जाय जाबत मिथिला राज्य ससम्मानपूर्वक बनि नहि जायत। हरि: हर:!" -----------
यैह आन्दोलनक पृष्ठभूमें छल निम्न सोच: "मिथिलाक माँग केकरा लेल अवाञ्छित? हालहि २८ दिसम्बर, २०१२ ई. विराटनगर में आयोजित विद्यापति स्मृति पर्व समारोह २०६९ में आयल छलाह विशिष्ट अतिथि भू.पू. अररिया साँसद मा. सुखदेव पासवानजी, ओ दिल्ली रहैथ वा कतहु, लेकिन हर वर्ष एहि समारोह में अपन गरिमामय उपस्थिति सँ आम जनमानस के ओ दाकियानूस धारणा के झूठलाबैत छथि जे मैथिली आ मिथिला बस किछु उच्च जातिके माँग मात्र थीक। हमरा लिखैत हर्ष भऽ रहल अछि जे सम्माननीय अतिथि ओहि मंच सँ घोषणा कयलाह - बहुत जोर दैत बजलाह जे हम आइ यैह मंच सऽ घोषणा करैत छी जे बिहारके १८ जिला मिलाय मिथिला राज्य बनय। ओ किछु जिला के नाम तक लेलाह आ ताहिमें शामिल छल कटिहार, किशनगंज, अररिया, पुर्णिया, मधेपुरा, सहरसा, खगडिया, समस्तीपुर.... आदि। छद्म बुद्धिके पत्रकार आ बिना पेंदी के लोटा समान कतेको चुटपुट नेता एहि आह्लाद के शायद नहि बुझि सकत, लेकिन हमरा गर्व अछि सुखदेव पासवान जी पर, गर्व अछि मेहताजी (फारबिसगंज पूर्व विधायक) पर आ गर्व अछि हर ओ गूढ रहस्य बुझनिहार बुजुर्ग अनुभवी पत्रकार आ नेतापर जे मिथिलाक सम्मान लेल हर समय तैयार रहैत छथि आ हर सतह पर आवाज उठबैत छथि। तहिना नेपाल सरकार के उप-प्रधान तथा गृहमंत्री आ उपरोक्त समारोहके प्रमुख अतिथि मिथिलाक गरिमाके प्राचिनतम् कहैत संवैधानिक सम्मान हेतु वचन देलाह आ बजलाह जे बिना मिथिलाक सम्मान देने नेपाल देशके सम्मान नहि भेटतैक। ओ खूलिके बजलाह जे मधेस एक बनेनाय बहुत कारण सँ संभव नहि छैक तऽ बारा सऽ पूब झापा धरि एक राज्य बनाउ जेकर नाम मिथिला मधेस राखू, हमरा एतराज नहि अछि। ई दू घोषणा उपरोक्त मंच सँ साधारण नहि छलैक। लोक आइ-काल्हि १७ नव नाम के पाछू जमानी-दीवानी गबैत अछि, मुदा गहिराई में जाय सोचैत नहि अछि जे केवल नामकरण कैला सऽ सीमाँचल-धर्मांचल-बूरिराजान्चल-पूर्वान्चल कयला सऽ मिथिलाक गरिमा ऊपर ग्रहण नहि लगा सकैत अछि। मिथिलाक जे महासागर भूगोल, इतिहास, भाषा, साहित्य, संस्कृति, पहचान आ हरेक सन्दर्भ जे एक राज्य हेतु गणतंत्रमें पूरा करैत अछि से स्वत: प्रमाण बनि पहाड समान ठाड्ह होइछ आ भूकयवाला अदूरदर्शी लोक के सीना तानिके कहैछ जे मिथिला के सम्मान बिना तोहर कोनो मान नहि। तदापि मिथिला अवाञ्छित अछि आ एहि सत्य सँ हम सभ पाछू नहि हँटि सकैत छी। प्रश्न उठल जे अवाञ्छित अछि... तऽ केकरा लेल? आउ मंथन करी! १. जनसाधारण जनमानस: जे आइ धरि बोनि - मजदूरी करैत रोजी कमेलक, ओकरा लेल धैन सन! ओकरा तऽ लालटेन धरा दियौक आ ईशारा कय दियौक... बुझि गेलहक न... यैह छाप थिकैक। केओ दोसर दिस सऽ आयत आ गाँधीजी छाप मैन्जनके हाथमें दैत कहत जे बस एहि बेर प्रभाकर बाबु के पार लगा देबैन, छह महीना के जोगार बखारी सऽ उठा लेब। मैन्जन तैयार तऽ सभ तैयार। ओकरा लग राज्य के कि माने छैक आ कि पहचान के महत्त्व ताहि सभ सऽ सरोकार कि? तखन प्रयासो किछु नहि भेलैक अछि केकरो द्वारा जे राज्य किऐक आ तेकर सार्थक प्रभाव कोना से मानय पडत। १३३-१३४ बेर यात्रा प्रवीण केलक लेकिन ध्यान सभ दिन ओहि बकथोंथी करयवाला टा पर रहलैक। आबो यदि नजैर खुलल छैक तऽ आगू जाय किछु करय, बस! बुझबय ओहि मिथिलाक गणकेँ जे विदेह राजा जे सम्पन्नता, ऐश्वर्य, रिद्धि आ सिद्धिके संग समस्त मिथिला भूमिके शुद्ध-शिक्त रखलाह जे केरो के पात पर देवता के इहा-गच्छ - इहि-अतिष्ठ कहलापर दौडल आबय पडैत छन्हि से फेरो होयत आ अहीं सभक प्रत्यक्छ सहभागिता सँ पूर्ण समावेशी आ प्रदेश-विकास सरकार बनत जे बस मिथिले लेल सोचत। आइ धरि जे ६० वरख अहिना बहलाबैत-फुसियाबैत बिता देलक स्वतंत्र भारतमें से मिथिला बनेनहिये कल्याणक मार्ग प्रशस्त होयत। जे शिक्छा हिन्दी आ अंग्रेजीमें देबाक चलते सभक धियापुता पढाइ करबा सऽ वञ्चित रहि जाइत अछि से मातृभाषा मैथिलीमें पढेलापर सभ आराम सऽ साक्छर बनत। मजदूरी करबाक लेल दिल्ली-मुंबई नहि जाय अपन राज्यमें रोजगार भेटत। अपन खेत के पटाबय लेल उधारके दमकल नहि अलग-अलग नदी सँ चिरल अपनहि नहर होयत। पानिक कमी थोरेक न अछि, बस बेईमान व्यवस्थापन आ जाहि नामपर बिहारी नेता लूट-खसोट मचबैत अछि तेकरा नियंत्रण करबा सऽ काज होयत। आ मनमें शंका जे ब्राह्मण बडका जातिक लोक सभ ऊपर बैसि लूटत तेकर प्रतिकार बहुल्यजन कोना करैत छैक से आब ककरो सऽ छूपल नहि अछि। अत: अपन राज्य अपनहि अधिकारवाली सूत्रपर सभके जुडैत काज करबा लेल मिथिला राज्य निर्माण करू। २. मैथिली बिसरल लोक: अफसोस जे मैथिली ऊपर ततेक रास डांग मारल गेलैक, अपनो आ सहजहि बहरियो द्वारा जे रोजीके भाषा पूर्णरूपेण मैथिली नहि बनि सकल आ स्वत: लोक मैथिली बिसरय लागल। आब जे मैथिली बिसरि गेलाह तिनका लेल मिथिला राज्य के प्रासंगिकता पुन: एक उच्च बुझनुक तवका मात्र लेल बाँचल, बाकी सभ जहिना-तहिनामें खुश छथि। कोनो आत्मसम्मानके भूख नहि, जखन मैथिली बिसरा गेल, दोसर भाषा अपना लेलहुँ तऽ आब मिथिला हो, बज्जिकाँचल हो, अंग प्रदेश हो, सीमांचल हो, कोसी प्रदेश हो, झारखंड हो, दियारा प्रदेश हो या जे भी हो - सभ सऽ उत्तम बिहारहि में रहब। खूब जाति-जाति भोकरब आ कहियो लालटेन जरायब तऽ कहियो तीरे मारब, कमल तऽ फूलाइ सऽ रहल आ हाथ तऽ कहिया नऽ कटि गेल जे मिल बन्द भेने पार। अहू दिस ध्यान कि देबय पडतैक जे मैथिली भाषा हो या मैथिली के भाषिका, सभके मिथिलाक पूर्ण भाषा मानि बस ऐतिहासिक पहचान प्रति सम्मान लेल जोडय के काज करैत मिथिला निर्माण लेल एकजूट करय पडतैक। संगठन एक बेर तऽ नेताजीके डायरीमें बनैत छैक लेकिन पुन: संगठनात्मक कार्य कि करी, प्रगति कि भेल, कतेक दिन प्रखंड पर धरना भेल, कतेक गरीब के राशन उपलब्ध करबाओल गेल, कतेक विकासक काजके लेखा-जोखा लेल गेल.... सभ नदारद! आ जे स्थापित राष्ट्रीय पार्टी सभ छैक तेकरा तऽ कोन योजना अन्तर्गत कतेक पाइ निर्गत भेल आ लूटय लेल के सभ छें ताहि सऽ फूर्सते नहि, भाँडमें गेल मिथिला या बिहार या भारत या पहचान या आत्मसम्मान! ३. बिहार सरकार के कर्मचारी: मलफाइ उडबय लेल मोट तनख्वाह भेटिते यऽ आ हमरा कोन लेना-देना है ई आन्दोलन-फान्दोलन से! होत तब अच्छा है, ना होत तबो अच्छे है। एहि वर्गके जोडबाक लेल आर्थिक भार दैत आन्दोलन करय के आवश्यकता, जाबत ई वर्ग चाप महसूस नहि करतैक तऽ आन्दोलन नहि सफल होयत आ सभ दिन खाली आली-हौसे चलैत रहत। ओना कोनो कार्य लेल बुद्धिजीवी प्रकोष्ठके निर्देशन जरुरी! ४. कलेजिया विद्यार्थी: 'यार! हमरे सेन्टर पर तऽ खूब चोरी हुवा, तोरा सेन्टरपर केना हुवा?' यैह अर-दर बहस चलैत छैक कारण नागेन्दर बाबु के समय सऽ जे रोग लगायल गेल चोरी सेन्टर के तेकर दुष्परिणाम आइ धरि भोगि रहल अछि विद्यार्थी वर्ग। आदर्शता गायब छैक। धोइधफूल्ला मास्टर सब पढेतैक कि कपार बस गप लडबैत छैक, नोट लिखबैत छेक, खूब घोंकबैत छैक, पास करबैत छैक। ओ विद्यार्थी भला कि बुझय गेलैक आत्मसम्मान-संस्कृति-पहचान? तऽ झंडा धराय कार्यकर्ता एकरहि सभके बनाबय पडतैक। स्वत: धीरे-धीरे जानकारी बढैत जेतैक। काजो प्रबलताके संग आगू बढतैक। ५. मैथिलानी: 'चुल्हा फूकय सऽ फुर्सत भेटय बौआ तऽ अहाँके आन्दोलनमें आबी?....' 'धू जाउ! हुनका एहि सभ सऽ घृणा छन्हि।......' 'अहाँ सभ हमरा सभके पूछबो करैत छी?....' ईत्यादि! बस बाजिके खानापुर्ति! बाकी किछु नहि। केओ लाजे परेती तऽ केओ कुनु बहन्ने! संगठन विशुद्ध हिनकहि सभके हो आ किछु काज लेल संपूर्ण जिम्मेवारी हिनकहि सभके देल जाय तऽ सुधारक गुंजाईश छैक। बाकी हम अनुभवहीन छी एहि मामले! अपने घरवाली नहि टेरती तऽ दोसर के के पूछैत अछि। ;) एहिमें बहुत रास विन्दुपर सोचब हमरा लेल समयाभावमें नहि भऽ पायल, यदि संभव हो तऽ किछु महत्त्वपूर्ण विन्दु जरुर जोडी! हरि: हर:!" तदोपरान्त जेना सामान्यतया मैथिल द्वारा घोषित हरेक कार्यक्रममें होइत छैक जे गूट-निरपेक्ष मानितो खूब गूटबाजी आ वैमनस्यता पसारबाक नांगट खेल, किछु तहिना सकारात्मक सोच संग नियोजित एहि कार्यक्रममें भेलैक आ संवादविहीनताक कारण, एक-दोसराक पीठ पाछू कूचेष्टापूर्ण निन्दाक खेल सँ सशक्त आन्दोलनके जगह निरीह आ कामचलाउ आन्दोलन सेहो कठोर प्रतिबद्धता आ सात्त्विकताक संग २२-२५ मार्च, २०१३ केर ४ दिना अनशन अपार सफलतापूर्वक इतिहास रचैत पूरा भेल। मिथिला निर्माण में एहि आन्दोलनक भूमिका युवावर्गमें मिथिला-राज्यक माँग प्रति सचेतना जाग्रत केलक। उतार-चढाव सेहो भेल कारण हमर बात सऽ केकरो टीस आ केकरो बात-व्यवहार सऽ हमरा टीस उठब मैथिलक पुरान पहचान थीक। लेकिन जे मूल उद्देश्य छलैक से पूरा भेलैक। एक कवि सऽ अनशनकारी तीन मिथिलाक धरतीपुत्र बनि गेलाह - नमन कौशल कुमार व मनोज झा केँ जे स्वस्फुर्त आ बिना केकरो कोनो उकसाहटक एहि पवित्र आन्दोलनकेँ चारि चाँद लगा देलाह। कवि एकान्तकेँ मना केला के बावजूदो अनशनक प्रारूपपर असगर ठाड्ह राखब आ बहुत अन्तिम क्षणमें ई स्पष्ट करब जे समन्वय समिति या कार्यक्रम आयोजन हेतु एक संयुक्त कार्यदल नहि बनल, कोष निर्माण नहि भेल, के सब औता तय नहि भेल, ज्ञापन पत्र कोना बनत, कि बनत... किछु स्पष्ट नहि भेल... मिडिया सहयोग, भारत सरकारसँ वार्ता करबाक लेल प्रतिनिधि मंडल.... सभ बात लेल कोनो पूर्व योजना नहि तैयार भेल.... एतेक तक कि मंच केना बनत, साउण्ड सिस्टम, उपस्थिति पुस्तिका.... कोनो पूर्वाधार के किछुओ इन्तजाम नहि भेल... ई समस्त बात मानू जे अपने आप में कतेक भयंकर डरावनापूर्ण आ लज्जास्पद छैक... तखन दोष केकरो नहि बस अनुभवहीनता मात्र हावी बनल। अनुभवहीनता तऽ सोझाँ देखायवाला वस्तु थीक, मूल में कारक किछु आर रहल जे कोनो सार्वजनिक स्थलपर रखला सऽ हमरा सभक नुकसान अछि, बस ई बुझू जे मैथिलक आपसी मेलमें व्यक्तिगत स्वार्थक भयानक मारि अछि आ दुष्परिणाम जे गूटबाजी नहि छूटि रहल अछि। लेकिन अपन थोर-बहुत अनुभव सँ कहयमें संकोच नहि भऽ रहल अछि जे 'महादेव सर्वोपरि छथि' आ कोनो हृदय सँ विचारल कार्य पूरा करबाक लेल आइ धरि ओ स्वयं ठाड्ह होइत रहलाह छथि, ठीक तहिना कवि एकान्त पूर्व-संध्यापर विचारल योजना तहत बस माँ काली के शरणापन्न होइत अनशन स्थलपर विदा भेलाह आ बाकी अपनहि महादेव त्रिशूल नचबैत सभ कार्य अपराह्न होइत-होइत डोरिया देलखिन। दुनियामें ढिंढोरा पीटनिहार भले किछु बाजि एहि आन्दोलनक मर्मके तुच्छता आ छूद्र नाम लेल झाइल बजबैथ, मुदा काजक रहल केवल बाबा बैद्यनाथक कृपा! :) बस शरणागत भक्त लेल ओ स्वयं सेहो साक्षात् माँ पार्वती (काली) केर कृपा संग ४ दिनक अनशन मानू ४० मिनटमें तय कय देलनि। एक सऽ एक विचार कयलनि, क्रान्तिक बिगूल बाजल, नवपथ सोझाँ आयल आ आब जल्दिये निरंतरताक क्रम बनत। मिथिलाक धरतीपर - भारतक राजधानीमें - दुनू जगह तऽ कम से कम मैथिल प्रण कय लेलाह जे अपन सुसुप्त शक्तिकेँ जगायब। उपरोक्त अनशन मानू जे जाम्बवन्तजी समान हरेक सुच्चा मैथिलमें हनुमानजीक शक्तिके आभान करौलक। आब जल्दिये नव-नव घोषणा सँ पुरान संस्थाक संग नवयुवा डेग बढबैत चलताह से हमरा विश्वास अछि।


text:
Friday, October 18, 2013
बाबी (दोसर संस्करण)
बाबी
दुर्गापूजा शुरू होइसँ एक दिन पहिने घर छछाड़ै आ दियारी बनबैले सिरखरियावाली बुढ़िया गाछीक मटि-खोभसँ मनही छिट्टामे चिक्कनि माटि नेने अँगना अबै छेली। रस्ते कातक चौमासक टाटपर बाबी करैला तोड़ैत रहथि आकि सिरखरियावालीक नजरि पड़लनि। नजरि पड़िते ओ एक हाथे छिट्टा पकड़ने आ दोसर हाथे चाइनिक घाम आँगुरसँ काछि कऽ फेक बाबीकेँ कहलनि-
“बाबी, छठिकेँ केते दिन छै?”
बाबीक नजरि जुआएल आ सड़ल करैलापर छेलनि। किएक तँ अजोह करैला तीतो बेसी आ सुअदगरो कम होइए। तेतबे नै, पकैओक डर। सड़ल करैला सभकेँ ऐ दुआरे लत्तीकेँ बिहिया-बिहिया ताकथि जे जँ ओकरा तोड़ि नै लेती तँ दोसरोकेँ सड़ाैतनि। सिरखरियावालीक अवाज सुनि बाबी रस्ता दिस देखि पुनः करैला ताकए लगली। किएक तँ माथपर भारी देखि गप-सप्प करब उचित नै बुझलनि। एक तँ भरल छिट्टा माटि तैपर खुरपी गाड़ल देखलखिन। मोने-मन सोचलनि जे छठिक अखनि मासोसँ बेसीए हेतै तहन एहेन कोन हलतलबी बेगर्ता भऽ गेलै। जौं महिना- परिव-तिथि जोड़ि कऽ कहए लगब तँ अनेरे देरी हेतै। जेते देरी लगतै तेते भारीओ लगतै। तँए बाबी आँखि उठा कऽ देखि बिनु किछु कहनइ, नजरि निच्चाँ कऽ लेलनि। मुदा सिरखरिओवाली रगड़ी। मनमे होइ जे अखनि नै बूझि लेब तँ फेर बिसरि जाएब। जँ बिसरि जाएब तँ किछु-ने-किछु छुटिए जाएत। अखनि तँ मटिखोभमे मन पड़ल जे पौरुका दशमीएक मेलामे तीनटा कोनियाँ एकटा सूप आ एकटा छिट्टा कीनि नेने रही। जइसँ छठि पावनि केलौं। बाबीक नजरि निच्चाँ केने देखि सिरखरियावाली दोहरा कऽ टोकलकनि-
“गरीब-दुखियाक बात आब थोड़े बाबी सुनै छथिन, जे सुनतीहिन।”
सिरखरियावालीक बात बाबीक करेजकेँ छूबि लेलकनि। मुदा क्रोध नै भेलनि सिनेह उमड़ि गेलनि। एकाएक बाबी अपन बोली बदलि लेलनि। चौअन्निया मुस्की दैत कहलखिन-
“कनियाँ, मनमे आएल जे चारिटा करैला तोरो तरकारीले दिअ। तँए हाँइ-हाँइ करैला ताकए लगलौं। कनीए ठाढ़े रहऽ?”
सिरखरियावाली-
“जे पुछलियनि से कहबे ने करै छथि आ करैला दऽ कऽ फुसलबैले चाहै छथि।”
विचित्र अन्तर्द्वन्द बाबीक मनकेँ घोर-मट्ठा करए लगलनि। एक दिस माथपर भारी देखथिन आ दोसर दिस आइसँ छठि धरि जोडै़क समए। तहूसँ उकड़ू बूझि पड़नि जे सोझ मासक सबाल नै अछि। दू मास बीचक बात छी। सेहो एहेन मास जइमे लुंगीयाँ मिरचाइक घौंदा जकाँ पावनिक घौंदा अछि। जाधरि सभ सोझरा कऽ नै कहबै ताधरि अपनो मन नै मानत आ ऊहो नै बूझत। ताल-मेल बैसबैत कहलखिन-
“कनियाँ, अखनि जाउ। हमहूँ तीमनक ओरियानमे लगल छी आ अहूँक माथपर भारी अछि।”
सिरखरियावालीक मनमे होइ जे छठि सन पावनि छी, जौं हिसाबसँ ओरियान नै करैत जाएब तँ कएटा चीज छुटिए जाएत। आन पावनि जकाँ तँ छठि हल्लुक नै अछि। बड़ ओरियान, बड़ खर्च छै एेमे। बाजलि-
“दशमी मेलामे जे कोनियाँ, सूप, छिट्टा कीनि नेने रहै छी तँ बुझै छिऐ जे एते काज अगुआएल रहैए।”
बाबी-
“कनियाँ, एकटा काज करू। छिट्टाकेँ निच्चाँमे रखि दियौ जे अहूँक देह हल्लुक भऽ जाएत आ हमरो हिसाब जोड़ि-जोड़ि बुझबैमे नीक हएत।”
“बाबी, भारी उठबैत-उठबैत तँ माथ सुन्न भऽ गेल अछि। ई माटि केते भारी अछि।”
“कनियाँ, बहुत हिसाब जोड़ि कऽ बुझबए पड़त।”
“ओते अखनि नै कहथु। खाली छठिएटा कहि दथु। गोटे दिन निचेनसँ आबि कऽ सभ बूझि लेब।”
आँगुरपर बाबी हिसाबो जोड़थि आ ठोर पटपटा कऽ बजबो करथि-
“आइ आसिनक अमवसीए छी। आइए भगवतीकेँ हकारो पड़तनि आ बघा-सँपहाक निमिते खाइओले देल जेत्तै। काल्हि कलशस्थापनसँ दुर्गा पूजा शुरू हएत जे नओ-दस दिन धरि चलत। दशमी तिथिकेँ यात्रा हएत। तेकर पाँचे दिन पछाति कोजगरा हएत। कोजगरा परातसँ कातिक चढ़त। कातिक अमावश्याकेँ दियाबाती.... लक्ष्मी पूजा.... कालीपूजा। परात भेने गोधन पूजा, दोसर दिन भरदुतिया आ चित्रगुप्तो पूजा। भरदुतिया प्रातसँ छठिक विधि शुरू भऽ जाएत। पहिल दिन माछ-मरूआ बाड़ल जाएत.... दोसर दिन नहा कऽ खाएल जाएत.... तेसर दिन खरना.... चारिम दिन छठिक सौंझुका अर्घ। पाँचम दिन भिनसुरका अर्घ भेलापर उसरि जाएत। आँगुरपर गनैत-गनैत बाबी बजली-
“कनियाँ, सबा मास करीब छठिक अछि।”
“सबा मास केते भेलै बाबी?”
“दू बीसमे तीन दिन कम।”
“हम तँ सभ बेर दशमीए मेलामे कोनियाँ, सूप, छिट्टा कीनि लइ छी। तेकरा कए दिन छै?”
“सात पूजाकेँ भगवतीकेँ डिम्हा पड़लापर मेला शुरू भऽ जाइए। जेकरा आठ दिन छै। मुदा एकटा बात पुछै छिअ जे एते अगता किए किनै छह? ताबे ऐ पाइसँ दोसर-तेसर काज करबअ से नै। जहन पावनि लगिचा जेत्तै तहन कीनि लेबह?”
“पहिने किनलासँ दू-पाइ सस्तो होइए आ एकटा चीजोसँ निचेन भऽ जाइ छी। एक बेर अहिना नै किनलौं तँ भेबे ने कएल। आब की करितौं तहन पुरने कोनियोँ-सूपो आ छिट्टोकेँ चिक्कनसँ धोइ देलिऐ आ ओहीसँ पावनि कऽ लेलौं।”
सिरखरियावालीक बात सुनि बाबी बेवहार दिस बढ़ली। मोने-मन बुदबुदेली- छठि पावनिक महात्म्य बहुत बेसी अछि। खास कऽ किसान लेल। एक दिस पूर्वजक मिठाइ-पकवान तँ दोसर दिस डोमक बनौल कोनियाँ, सूप, छिट्टा। तेसर दिस कुम्हारक बनौल कूड़ -बिनु मोड़ल कान, पनिभरा घैलमेमे मोड़ल कान होइत, जइमे चौमुखी दीप जरैत। ढकना, सरबा। तँ चारिम दिस अपन उपजाैल फल-फलहरी, तीमन-तरकारीक वस्तु संग मसल्लोक वस्तु। बहुतो अछि। तैपर सँ डुमैत सुरूजक पहिल अर्घ। मोने-मन विचारि बाबी चुप्पे रहली। मनमे भेलनि जे ई तँ ओइ इलाकाक छी जइ इलाकाक स्त्रीगण रौद-बसातकेँ गुदानिते ने अछि। खेतक काज करैमे भुते। भगवानोकेँ हारि मनबैवाली। बाबीक मनमे होन्हि जे चुप भऽ गेलौं तँ वेचारी चलि जाएत।
मुदा ले बलैया, ई तँ काग-भुसुण्डी जकाँ डूमि गेल। भानसकेँ अबेर होइत जाइत देखि बाबीकेँ अकच्छ लगनि। जहन कि हेजाक मरीज जकाँ, सिरखरियावालीकेँ पियास बढ़ले जाइत। अचता-पचता कऽ बाबी पुछलखिन-
“कनियाँ, बेटी सबहक हालत की छह?”
बेटी नाओं सुनिते सिरखरियावाली किछु मन पाड़ि बाजलि-
“बाबी, हिनकासँ लाथ कोन। तीनूक हालत हमरासँ नीक छै। भगवान गरदनि कट्टी केलनि तँए ने, ने तँ की हमहीं अहिना रहितौं।”
बाबी-
“भगवान केकरो अधला थोड़े करै छथिन जे तोरा केलखुन?”
मुड़ी डोलबैत सिरखरियावाली-
“तँ केलनि नै! हमरा पँच-पँच बरीसपर बच्चा देलनि। पाँच बरिसपर देलनि से नीके केलनि जे जहन एकटा छँटि जाइ छल तहन दोसर होइ छल। मुदा अगता तीनू बेटीए जे देलनि से गरदनि कट्टी नै केलनि। जँ अगता तीनू बेटा रहैत, नै तँ मेलो-पाँच करि कऽ तँ...। अखनि ई भारी काज अपने करितौं की पुतोहु करितए। पचता बेटा भेल, जे अखनि लिधुरिए अछि।
बाबी-
“जेठकी बेटीक सासुर केतए छह?”
“उत्तर भर। खुटौना टीशन लग। वेचारीकेँ खेत तँ कम्मे छै मुदा सभ तूर मेहनतिया अछि। एक जोड़ा बड़द रखने अछि। दूटा लगहरि महिंस खुट्टापर छै आ तीनटा पोसीयोँ लगौने अछि। अन्नो-पानि तेते उपजा लइए जे साल-माल लगिए जाइ छै।”
बाबी-
“नाति-नातिन छह किने?
“हँ, तीनटा अछि। तीनू लिधुरिए अछि। तंग-तंग बेटी रहैए। तीनूक नेकरम करैत-करैत तबाह रहैए। तैपर सँ घर-गिरहस्तीक काज।”
बाबी-
“दोसर बेटीक सासुर केतए छह?”
“पूभर। कोसी कात।”
बाबी-
“कोसी कात किए केलह?”
“बाबी, जानि कऽ कहाँ केलिऐ। गाम तँ नीके रहए मुदा केतए-सँ-ने-केतएसँ कोसी चलि एलै। कोसीओ एलै तँ अन्न-पानिक कोनो दुख नै होइ छै। मुदा अपना सभ जकाँ चिष्टा नै। गाममे महिंस बेसी छै, जइसँ रस्ता-पेरा हेँक-हेँक भेल रहै छै।
बाबी-
“छोटकी?”
“पच्छिम भर, पाही। ई हम्मर रानी बेटी छी। जेते दिन ऐठाम रहैए रंग-बिरंगक तीमन-तरकारी खुअबैए। भानस करैक एहेन लूरि दुनूमे केकरो नै छै। जहिना भानस-भात करैमे, तहिना बोली वाणी। गीतो-नाद जे गबैए, से होइत रहतनि जे सुनिते रही। तहिना चिष्टो चर्या, ओढ़बो-पहिरब।”
बाबी-
“बड़ बेर उठलै। आब तहूँ जा।”
“आइ हमरा गंजन लिखल अछि। विचारने छेलौं जे माटि आनि कऽ धान काटि आनब। गरमा धान से नहियेँ भेल। काल्हि फेर घरे-अँगना नीपैमे लागि जाएब।”
गामक सभ बाबीकेँ मेह बुझैत। छथिओ। जँ केकरो मन खराब वा कोनो आफत-असमानी होइत तँ बाबी सभसँ पहिने आबि सेवा-टहलमे लागि जाइत। तहिना जँ कहियो बाबीक मन खराब होइत तँ गामक लोक जी-जानसँ लागि जाइत। किएक तँ सबहक मनमे ई अंदेशा बनल जे बाबीक मुइने गामक बहुत विधि-बेवहार समाप्त भऽ जाएत। ओन बाबी पढ़ल-लिखल नै, चिट्ठीओ पुरजी ने पढ़ल होइ छन्हि। जरूरतो नै। किएक तँ सालो भरिक पावनि आ ओकर विधि, संग-संग मांगलिक काज उपनयन, बिआह इत्यादि विधि कंठस्थ छन्हि। कोन गीत कोन अवसरपर गाैल जाएत, सभ जीपर राखल। तहिना पूजाक आराधनासँ लऽ कऽ आरती धरि।
सभ किछु रहितो बाबीक मनमे एकटा कचोट समरथाइएसँ लगल रहि गेलनि। ओ ई जे एकटा बेटा भेला पछाति दोसर सन्ताने नै भेलनि। अपन इच्छा रहनि जे एकटा बेटा, एकटा बेटी हुअए। मुदा बेटा तँ भेलनि मुदा बेटी नै। जे कचोट सभकेँ कहबो करथिन। कहथिन जे सृष्टिक विकास लेल पुरुष नारी दुनूक जरूरत अछि। नै तँ विकास रूकि जाएत। ने एकछाहा पुरुषेसँ काज चलत आ ने एकछाहा नारीएसँ।
भरदुतियाक परात बाबी माछ-मरूआ बाड़लनि। काल्हि नहा कऽ खेती। परसू खरना करती। खरना पावनि लेल बाबी सतरिया धानक अरबा चाउर सभ साल रखै छथि। किएक तँ पनरहे घरक टोलक खरनासँ लऽ कऽ घाटपर हाथ उठबै धरिक काज बाबीएक जिम्मा। मुदा खरना दिन गज-पट भऽ जाइ छन्हि। किएक तँ कियो महिक्का धानक अरबा चाउर आ गुड़ दइ छन्हि तँ कियो मोटका धानक अरबा चाउर आ गुड़। अरबा तँ अरबे छी। मोटका-महिक्काक भेद नै। तँए बाबीकेँ खीर रन्हैमे पहपटि भऽ जाइ छन्हि। फुटा-फुटा कऽ केना करती। तँए सबहक अरबा चाउरकेँ खाइले रखि लइ छथि आ अपन सतरिया चाउरसँ खीर रान्हि खरना करै छथि। खाली खरने नै करै छथि, मनमे ईहो रहै छन्हि जे परिवारक हिसाबसँ एते खीर घुमा दिएे जे घरमे चुल्हि नै चढै़।
षष्ठी। आइ सँझुका अर्घ हएत। तड़गरे बाबी सूति उठि कऽ पावनिक ओरियानमे लागि गेली। बहुत चीज भेबो कएल आ बहुत बाँकीओ अछि। मुदा भरि दिन तँ ओरियबैक समए अछि। तैबीच डेढ़ियापर सँ बाबी, बाबी सुनलनि। मुदा टाटक अढ़ रहने बोली नै चीन्हि सकली। मनमे भेलनि जे आइ पावनि छी तँए कियो किछु पुछैले आएल हएत। ओसारेपर सँ कहलखिन-
“के छी। अँगने आउ।”
पथियामे दूटा नारियल, पान छीमी केरा, दूटा टाभ नेबो, दूटा दारीम, दूटा ओल, दूटा अड़ुआ, दूटा टौकुना, दूटा सजमनि, एक मुट्ठी गाछ लागल हरदी, एक मुट्ठी आदी नेने रहमतक माए आँगन पहुँच बाबीक आगूमे रखि बाजलि-
“बाबी, अपनो डाली ले आ हिनको ले नेने एलियनि हेन।”
पथियासँ सभ वस्तु निकालि ओसारपर रखि निङहारि-निङहारि बाबी देखए लगली।
बच्चेमे रहमत बिमार पड़ल, ओकरे कबुला माए केने रहथिन। तँए पान सालसँ ऊहो छठि पावनि करै छथि। जे बात बाबीओकेँ बूझल। ओना बाबी अपने आँगनमे भुसबा, ठकुआ बनबथि। मुदा तेकर दाम रहमतक माए दऽ दन्हि। पथिया लऽ रहमतक माए विदा हुअ लगली की बाबी कहलखिन-
“कनियाँ, कनी ठाढ़ रहू। रतुका खरनाक नबेद नेने जाउ।”
घरसँ केरा पातपर खीर आनि रहमतक माएकेँ दऽ देलखिन। हाथमे नबेद अबिते रहमतक माएक मन खुशीसँ नाचि उठल। बेटाकेँ निरोग जिनगी जीबैक आशा सेहो भऽ गेलनि। मोने-मन दिनकरकेँ गोड़ लागि विदा भेल। अँगनासँ निकलिते छलि की एक पाँज कुसियारक टोनी नेने परीछन पहुँच गेल। एक टोनी बाबीकेँ आ एक टोनी रहमतक माएकेँ दैत सुरसुराएले निकलि गेल। किएक तँ अँगनेमे सभले टोनी बना नेने छल। बाबीकेँ कुसियारक टोनी दैत रहमतक माए कहलकनि-
“हमरा आइ हाट छी बाबी, तँए कनी देरीसँ घाटपर आएब।”
बाबी-
“हम तँ छीहे कनियाँ, तइले तोरा किए चिन्ता होइ छह। दिनकर-दीनानाथ केकरो अधला करै छथिन, जे तोरा करथुन? अपन भरि निअम-निष्ठा रखैक चाही।”
रहमतक माए चलि गेल।
बाबी फुटा-फुटा सभ वस्तु रखए लगली। तखने दछिनबरिया अँगनामे हल्ला सुनलखिन। ओसारपर सँ उठि डेढ़ियापर ऐली की सुनलखिन जे खुशिया बेटा केराक घौरसँ एकटा छीमी तोड़ि कऽ खा गेलै तइले माए चारि-पाँच खोरना मरलकै। बेटाकेँ कनैत देखि खुशिया घरवालीपर बिगड़ए लगल। तेकरे हल्ला छेलै। अपने डेढ़ियापर सँ बाबी कहलखिन-
“पावनिक दिन छिऐ। तहन तूँ सभ भोरे-भोर हल्ला करै छह। दुधमुहाँ बच्चा जँ एक छीमी केरा तोड़ि कऽ खाइए गेलै तइले एते हल्ला किए करै छह।”
बाबीक बात सुनि दुनू बेकती खुशिया तँ चुप भेल मुदा छौड़ा हुचकि-हुचकि कनिते रहल। तही बीच सोनरेवाली आबि बाबीकेँ कहलकनि-
“बाबी, नीक की अधला तँ हिनके कहबनि किने। देखथुन जे पाइ दुआरे ने छिट्टा भेल ने कोनियाँ।”
सोनरेवालीक बात सुनि बाबी गुम्म भऽ गेली। कनीकाल गुम्म रहि कहलखिन-
“नै पान तँ पानक डंटीओसँ काज चलैए। जेकरा छै ओ सोना-चानीक कोनियाँमे हाथ उठबैए आ जेकरा नै छै ओ तँ बाँसेक सुपतीसँ काज चलबैए। तइले मन किए ओछ केने छह। सभकेँ की, सभ किछु होइते छै। जेकरा जेते विभव होइए ओ ओते लऽ कऽ पावनि करैए। तँए की दिनकर केकरो कुभेला करै छथिन।”
तैबीच दीपवाली पाँच बर्खक बेटाकेँ हाथ पकड़ने घिसियबैत पहुँच कहलकनि-
“बाबी, देखथुन जे ई छौड़ा तेहेन अगिलह अछि जे हाथीकेँ पटकि देलकै। ई तँ गुण भेल जे एक्केटा टाँग टुटलै, नै तँ टुकड़ी-टुकड़ी भऽ जाइत।”
मुस्की दैत बाबी कहलखिन-
“देखहक कनियाँ, ई सभ देखाबटी छिऐ। मनुखक मनमे श्रद्धा हेबाक चाही। ऐले बच्चाकेँ किए दमसबै छहक। छोड़ि दहक।”
सुरूज उगले सभ घाटपर पहुँच डाली पसारलक। नवयुवती सभ गीत गाबए लगली। हाथ उठौनिहारि पानिमे दुनू हाथ जोड़ि ठाढ़ भेली। एक्के तालमे ढोलिया ढोल बजबए लगल। पोखरिक चारू महार दीपसँ जगमगा गेल। परदेशीओ सभ छठि पावनि करए गाम आएल। एक गोटेकेँ नाच कबुला रहै ओ नाच करबए लगल। ताबे दूटा छौड़ा दारू पीब फटाका फोड़ए लगल। दुनू बेमत। एक गोटेक फटाकामे कम अवाज भेलै की दोसर पिहकारी मारि देलक। अपन डुमैत प्रतिष्ठाकेँ जाइत देखि ओ पिहकारी देनिहारक कालर पकड़लक। दुनू अपन-अपन परदेशीआ भाषामे गारि-गरौबलि शुरू केलक। गारि-गरौबलिसँ मारि फँसि गेलै। दुनू दुनूकेँ खूब मारलक।
दोसर दिन भिनसुरका अर्घ। खूब अन्हरगरे सभ घाटपर पहुँचल। हाथ उठौनिहारि पानिमे पैसिली। चौमुखी दीपसँ सौंसे प्रकाश पसरि गेल। सूर्योदय होइते दीपक ज्योति मलिन हुअ लगल। हाथ उठए लगल।
बच्चा-बुच्ची संग रहमतक माए पोखरिक महारपर आँचर नेने दुनू हाथ जोड़ि बाबीपर आँखि गड़ौने। तखने मुसबा गिलासमे दूध नेने पहुँचल। किनछरिमे पैसि एक ठोप, दू ठोप दूध सभ कोनियाँमे छिटए लगल।
हाथ उठा बाबी पानिसँ निकलि, साड़ी बदलि, छठिक कथा कहए लगलखिन। कथा कहि औंकरी छीटि पावनिक विसर्जन केलनि।
अखनि धरि जे ढोलिया एक तालमे ढोल बजबै छल ओ समदाउनिक ताल धेलक। नटुओ समदाउन गाबए लगल।
सभ अपन-अपन कोनियाँ समेटि छिट्टामे रखि, ढोलियाकेँ एकटा ठकुआ एक छीमी केरा दऽ दऽ विदा भेल।
Subscribe to: Post Comments (Atom)


text:
नई दिल्ली। अन्तरराष्ट्रिय मैथिली परिषद् मिथिलाक सबस पुरान डीह समेत समस्त धरोहरक रक्षाक लेल सक्रिय भ गेल अछि। एहि संबंध मे परिषद क एकटा महत्वपूर्ण बैसार प्रसिद्ध लोक कवि श्री सियाराम झा ‘सरस’ क अध्यक्षता मे भेल। रांची मे भेल एहि बैसार मे मिथिलाक समस्त धरोहर कए बचेबा क संकल्प लेल गेल संगहि महाराजा महेश ठाकुरक 400 साल पुरान डीह कए बचेबा लेल पीआईएल दायर करबाक निर्णय लेल गेल। बैसार क जानकारी दैत परिषद क सचिव डा धनाकर ठाकुर कहला अछि जे परिषद मिथिलाक धरोहर बचेबा लेल पीआईएल दायर करबाक प्रक्रिया शुरू करत। ओ कहला जे एखन धरि भैडागढी बेचबाक कोनो कागजी प्रमाण हाथ नहि लागल अछि संगहि भौडागढी मे कोनो प्रकारक निर्माण या तोडफोड शुरू नहि भेल अछि ताहि लेल पीआइएल दायर करबा मे तकनीकी रूप स दिक्कत भ रहल अछि। जखने कागजात हाथ आउत या ओहि ठाम कोनो प्रकारक काज शुरू होएत परिषद कोर्ट मे पीआइएल दायर करत आ एहि धरोहर कए बचेबाक प्रयास करत। अन्तरराष्ट्रिय मैथिली परिषद्क अलावा बहुत रास आओर संस्था एहि दिस गंभीरता स नजरि रखने अछि। मिथिला क बुद्धिजीवी सबहक सेहो कहब अछि जे भौडागढी सन डीह ककरो व्यक्तिगत संपत्ति नहि भ सकैत अछि इ त समाज क धरोहर छी। दोसर जे न्यास संपत्ति कए देखभाल लेल बनाउल गेल छल, मुदा न्यास पिछला 40 साल स एना व्यवहार क रहल अछि जेना ओकर गठन संपत्ति बेचबा लेल कैल गेल हुए। लोक क साफ कहब अछि जे भौडागढी महेश ठाकुर क डही छी आ इ मिथिलाक संपत्ति अछि। एकरा बेचबाक अधिकार ककरो लग नहि भ सकैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
माय मैथिली छथि आह्वान करैत- नवलश्री
दू टा कविता :
(१)
मैथिली छथि हिचकैत जीबि रहल
आकुल भऽ आइ विवशतावश
देखू माय नै विषपान करथि
माय मैथिली छथि आह्वान करैत !!
सभ पैघे छी नै छोट किओ
बेरा - बेरी सभ राज करू
मस्तक पर कीर्तिक ताज धरू
अपनहिमे रहू जुनि ओझरायल
ई मिथ्या मतदान करैत !
माय मैथिली छथि आह्वान करैत !!
सुधि-बुधि बिसरल अचिंत पड़ल
चलू पोछब माएक नोर कियो
चलू लायब सुख केर भोर कियो
नहि देखि दुर्दशा जननी केर
चलू छाती अपन उतान करैत !
माय मैथिली छथि आह्वान करैत !!
बाजू की ममता कम देलक ?
निर्ल्लज बनू नै, कने लाज करू
जुनि स्वयं पर एतबा नाज करू
जुनि करू एना अभिमान अहाँ
अपनहि-अप्पन गुणगान करैत !
माय मैथिली छथि आह्वान करैत !!
अहाँ मैथिलीक सम्मान करू
सभ मिलि मैथिलीक प्रचार करू
मिथिलाक कीर्ति विस्तार करू
सुखद नूतन इतिहास बनत
चलु डेग मिला सहगान करैत !
माय मैथिली छथि आह्वान करैत !!
चलु संग-संग कर्मक पथ पर, किछु करबा लेल जीवन भेटल
माँ मैथिली “मिथिला” मांगि रहल, जुनि तोडू मायक सपना के
मिथिलामे जन्म लेला भरिसँ…
जाति – धर्म तऽ इन्द्रधनुष थिक, वर्ण – वर्ण मे अंतर नै
जाति-धर्म बनि उगै तरेगन, करए इजोर सभ अंगना के
मिथिला मे जन्म लेला भरिसँ…
सभ छै कर्मक नाच-तमाशा, किछु नै होए छै नामसँ
नापल-जोखल आखर हितकर, धरु सहेज निज-नपना के
मिथिलामे जन्म लेला भरिसँ…
श्रद्धासँ संबंध बनैत छैक भक्तो के भगवानसँ
त्याग-समर्पण के नै जानै, विद्यापति आ उगना के
मिथिलामे जन्म लेला भरि सँ…
संस्कारके बलि-प्रदान दऽ, अपन-अपन जयघोष अहितकर
माँगि रहल श्रमदान “नवल”, किछु होए असरि ऐ रचना के
मिथिलामे जन्म लेला भरिसँ…
तीन टा गजल :
मैथिलीके ताज चाही
मैथिलोके काज चाही
सुर सजायब साज चाही
दम भरल आवाज चाही
"नवल" नव अंदाज चाही
टूटल जा रहल छै आश मैथिलीकें
देखू पलटि सभ इतिहास मैथिलीकें
विद्यापति सनक छल दास मैथिलीकें
भेटल अछि किए वनवास मैथिलीकें
जागत “नवल” पुनि विश्वास मैथिलीकें
भरबै जेल चलू दिल्ली
बुझि बकलेल चलू दिल्ली
सभ लुटि गेल चलू दिल्ली
रोकब खेल चलू दिल्ली
सभटा हेल चलू दिल्ली
सभके ठेल चलू दिल्ली
राखू मेल चलू दिल्ली
मिथिला लेल चलू दिल्ली
लड़बा लेल चलू दिल्ली


text:
रेलवे आओर रेडक्रास केर राहत
बिहार मे आएल भीषण बाढ़ि रेल मंत्री लालू प्रसाद यादव रेलवे के माध्यम सं राहत केर काज मे जुटल छथिन्ह. राहत आओर के लेल रेल सं सामान पहुंचाबय लेल कोनो भाड़ा नहिं लेल जाएत. अगर अहां बाढ़ि पीड़ित केर पास कोनो सामान... मदद पहुंचाबय चाहय छी त देश के कोनो रेलवे क्षेत्र केर महाप्रबंधक कार्यालय या डीआरएम कार्यालय मे जाs कs सामान जमा कs सकय छी. ई सामान अहां पूर्णिया... सहरसा आओर कटिहार के डीएम के नाम सं बुक करा सकय छी. राहत केर सामान मे खाय पिबय केर सामान... तम्बू... चारा... कपड़ा-लत्ता... टॉर्च ... माचिस... मोमबती... बिस्किट... किचेन केर सामान सभ निशुल्क भेजय जाएत.
एकर अलावा अहां अपन इलाका केर रेडक्रास के माध्यम सं सेहो राहत केर सामान भेज सकय छी. ओना पटना केर पता अछि-
रेडक्रास बिल्डिंग
नॉर्थ गांधी मैदान
पटना
अहां एहि ठाम किछ लोक के फोन सेहो कs सकय छी
एसपी सिंह- 092347-41100 , 0612-2201035
कर्नल वी के सिंह- 093341-02385
कंट्रोल रुम- 098317-05627, 0612-2234869
Subscribe to: Post Comments (Atom)


text:
मंगलवार, 19 दिसंबर 2017
जे छल सपना - रेवती रमन झा " रमण "
|| जे छल सपना ||
सुन - सुन उगना ,
कंठ सुखल मोर जलक बिना |
सुन - सुन उगना ||
कंठ सुखल -----
नञि अच्छी घर कतौ !
नञि अंगना
नञि अछि पोखैर कतौ
नञि झरना |
सुन - सुन उगना ||
कंठ सुखल -----
अतबे सुनैत जे
चलल उगना
झट दय जटा सँ
लेलक झरना |
सुन - सुन उगना ||
कंठ सुखल -----
निर्मल सुरसरि के
केलनि वर्णा |
कह - कह कतय सँ
लय लें उगना ||
सुन - सुन उगना ||
कंठ सुखल --
अतबे सुनैत फँसी गेल उगना
"रमण " दिगम्बर जे
त्रिभुवनमा -
सुन - सुन उगना ||
कंठ सुखल -----
गुरुवार, 14 दिसंबर 2017
हमहू पढ़बै (बाल कविता)
😊हमहू पढ़बै (बाल कविता)
हमहू पढ़बै
जानू ने
पाटी कीनि के
आनू ने
पैसा नै अइछ
कानू नै
हमहुँ पढ़बै
जानू ने।
सब बच्चा
गेलै स्कूल
ई सभ ते
पुरना छै "रूल"।
हमहुँ पढ़बै
आगू बढ़बै
बाबू आब नै
करबै भूल।
गरमीक
मौसम छै बाबू
छाता कीनि के
आनू ने
हमहुँ पढ़बै
जानू ने।
खेल खेल में
पढ़बै बाबू
छुट्टी में हम
खेलवै बाबू
अहाँक कोरा
कान्हा चढ़ि के
मेला देख'
चलबै बाबू।
रंग -बिरंगक
फुकना किनबै
हमर बात
अकानू ने
हमहुँ पढ़बै
जानू ने।
✍✍
स्वाती शाकम्भरी
सहरसा
बुधवार, 13 दिसंबर 2017
श्रधेय राजकमल के प्रति काव्यांजलि
|| श्रधेय राजकमल के प्रति काव्यांजलि ||
धरती सँ
मुक्त आकाश धरि
अहाँक साहित्यिक उच्चता
समुद्र सन
तकर गंभीरता
जीवन सन सत्यता
मृत्यु सन यथार्थता
अहाँक साहित्यिक
इएह मूलभूत
उत्स थीक
अहाँक शब्द में
विशाल भावक
परिकल्पना
इएह तें
दर्शन थीक।
छान्हि नै
बान्हि नै
प्रवहमान भाव अछि
छाँटल नै
काढल नै
परम्पराक साँच पर
गढल नै
थाहि थाहि
चढल नै।
जिनक सहजहिं
स्वभाव अछि
दल दल मे
जे नै धँसल
सएह भेलखिन
राजकमल।
✍✍
स्वाती शाकम्भरी
(Swati Shakambhari)
सहरसा।
धरती सँ
मुक्त आकाश धरि
अहाँक साहित्यिक उच्चता
समुद्र सन
तकर गंभीरता
जीवन सन सत्यता
मृत्यु सन यथार्थता
अहाँक साहित्यिक
इएह मूलभूत
उत्स थीक
अहाँक शब्द में
विशाल भावक
परिकल्पना
इएह तें
दर्शन थीक।
छान्हि नै
बान्हि नै
प्रवहमान भाव अछि
छाँटल नै
काढल नै
परम्पराक साँच पर
गढल नै
थाहि थाहि
चढल नै।
जिनक सहजहिं
स्वभाव अछि
दल दल मे
जे नै धँसल
सएह भेलखिन
राजकमल।
✍✍
स्वाती शाकम्भरी
(Swati Shakambhari)
सहरसा।
सोमवार, 11 दिसंबर 2017
भगवान
हे "भगवान", करू कल्याण
नाम'क जल्दी हो समाधान
'मिथिला' पेंटिंग हमर शान
'मधुबनी' सँ अछि पहचान
दुनु अछि मैथिल केर आन
फेर किया भेल छि परेशान
हे "भगवान", करू कल्याण
जँ इच्छा बढि जाय सम्मान
त'अ एतबे राखै जाऊ ध्यान
हरेक बाजार में होई 'दुकान'
"पेंटिंग" भेटए जाहि 'स्थान'
हे "भगवान", करू कल्याण
मुदा छोरि क ओकर ध्यान
नाम के ल करि खींचातान
सब अपने छी कोई नै आन
मिल बढाबि 'मिथिला' मान
हे "भगवान", करू कल्याण
"देव"क अछि अनुपम बरदान
'पेंटिंग' केर विश्व स्तर पहचान
हमरा सबहक अछि अरमान
सबके घर में ई होइ बिद्यमान
हे "भगवान", करू 'कल्याण'
रचनाकार -
नाम'क जल्दी हो समाधान
'मिथिला' पेंटिंग हमर शान
'मधुबनी' सँ अछि पहचान
दुनु अछि मैथिल केर आन
फेर किया भेल छि परेशान
हे "भगवान", करू कल्याण
जँ इच्छा बढि जाय सम्मान
त'अ एतबे राखै जाऊ ध्यान
हरेक बाजार में होई 'दुकान'
"पेंटिंग" भेटए जाहि 'स्थान'
हे "भगवान", करू कल्याण
मुदा छोरि क ओकर ध्यान
नाम के ल करि खींचातान
सब अपने छी कोई नै आन
मिल बढाबि 'मिथिला' मान
हे "भगवान", करू कल्याण
"देव"क अछि अनुपम बरदान
'पेंटिंग' केर विश्व स्तर पहचान
हमरा सबहक अछि अरमान
सबके घर में ई होइ बिद्यमान
हे "भगवान", करू 'कल्याण'
रचनाकार -
Mahadev Mandal
11/12/2017
शनिवार, 9 दिसंबर 2017
हमर मिथिला
|| हमर मिथिला ||
हम त मैथिल छी , मिथिला लय जान दैत छी |
एहि अन्हरिया में , पूनम के चान दैत छी ||
जागू - जागू यौ मैथिल भोर भय गेल
हमर मिथिला केहन अछि शोर भय गेल
सूतल संध्या के जागल विहान दैत छी |
हम त मैथिल छी , मिथिला लय जान दैत छी ||
एहि बातक गुमान , हमर मिथिला धाम
जतय के बेटी सीता , लेने अयली राम
मिथिला नव जाग्रति अभियान दैत छी |
हम त मैथिल छी , मिथिला लय जान दैत छी ||
जतय सीनूर पीठारे ढोरल अड़िपन
गीत गाओल गोसाउनिक मुदित भेल मन
शुभ मंडप में पागे चुमान दैत छी |
हम त मैथिल छी , मिथिला लय जान दैत छी ||
कवि कोकिल विद्यापति चंदा झा छलैथ
गार्गी मंडन लखिमा अनेको भेलैथ
"रमण " पग - पग पर पाने मखान दैत छी |
हम त मैथिल छी , मिथिला लय जान दैत छी ||
रचनाकार -
रेवती रमन झा "रमण "
मो - 9997313751
हम त मैथिल छी , मिथिला लय जान दैत छी ||
एहि बातक गुमान , हमर मिथिला धाम
जतय के बेटी सीता , लेने अयली राम
मिथिला नव जाग्रति अभियान दैत छी |
हम त मैथिल छी , मिथिला लय जान दैत छी ||
जतय सीनूर पीठारे ढोरल अड़िपन
गीत गाओल गोसाउनिक मुदित भेल मन
शुभ मंडप में पागे चुमान दैत छी |
हम त मैथिल छी , मिथिला लय जान दैत छी ||
कवि कोकिल विद्यापति चंदा झा छलैथ
गार्गी मंडन लखिमा अनेको भेलैथ
"रमण " पग - पग पर पाने मखान दैत छी |
हम त मैथिल छी , मिथिला लय जान दैत छी ||
रचनाकार -
रेवती रमन झा "रमण "
मो - 9997313751
मंगलवार, 28 नवंबर 2017
विद्यापति के गाम बौआ
।। विद्यापति के गाम बौआ ।।
इहय ग्राम विसपी, विद्यापति के गाम बौआ ।
एहि माटि के तिलक करु,छूबि क प्रणाम बौआ ।।
एहि ठाम गीतक त्रिवेणीक धारा
सम्पत्ति मध्य मात्र बाँसक पिटारा
हिनकहि चरण जे छूबि लेली गंगा
अतय शम्भू- उगना बनल छथि गुलाम बौआ।
इहय ग्राम विसपी, विद्यापति के गाम बौआ ।।
एहि पूण्य माटि सँ सीया बहरयली
राजा जनक केर कन्या कहयली
इहय पवित्र भूमि, इ थीक मिथिला
एहिठाम दशरथ के पुत्र एला राम बौआ ।
इहय ग्राम विसपी, विद्यापति के गाम बौआ ।।
बिना याचना केर अयाचीक जीवन
अतय छली लखिमा,अतय छला मंडन
अपूर्ण पाँच बर्षहि में पूर्ण भेला शंकर
कविवर चन्दाक देखू पूण्य - धाम बौआ ।
इहय ग्राम विसपी, विद्यापति के गाम बौआ ।।
साँझ में संझा , आ प्रात पराती
माटिक पातिल में , चौमुख बाती
मंगल कलश पर आमक पल्लव
गोवर सँ नीपल आ अडिपन ललाम बौआ ।
इहय ग्राम विसपी, विद्यापति के गाम बौआ ।।
रेवती रमण झा " रमण "
09997313751
शनिवार, 25 नवंबर 2017
मउहक गीत
|| मउहक गीत ||
रचित - रेवती रमण झा "रमण "
खीर खैयौ , नञि दूल्हा लजैयौ ऐना |
सारि छथि सोंझा , सरहोजि नव साजलि
वर विधकरी आगाँ में बैसलि
चहुँ नव - नव लोक भरल अंगना |
खीर खैयौ , नञि दूल्हा लजैयौ ऐना ||
एकटा हमर बात मानू यौ रघुवर
आजुक खीर , नञि करियौ अनादर
पुनि मउहक के थारी होयत सपना |
खीर खैयौ , नञि दूल्हा लजैयौ ऐना ||
" रमण " सासुर केर मान आइ रखियौ
सासुरक सौरभ ई खीर आइ चखियौ
बाजू - बाजू यौ दुहा मनाबू कोना |
खीर खैयौ , नञि दूल्हा लजैयौ ऐना |
:-
मउहक गीत - 2
खैयौ , खैयौ खीर यौ पाहुन
की छी गारि सुनैलय बैसल |
सोझ करैलय हमर धिया यौ
अहाँक घर में पैसल ||
खैयौ , खैयौ ------
सभ्य ग्राम केर उत्तम कुल सँ
निकहि बापक बेटा
जे - जे मंगलौ , देलौ सबटा
बेचि कय थारी लोटा
मान - मनौती अतिसय कयलौं
तनिक विवेक नञि जागल ||
खैयौ , खैयौ -----
सुभग नैन नक्स वर ओझा
कीय मति के बकलोल
सबटा ब्यंजन छोरी -छोरी कय
माय खुऔलथि ओल
सब कियो घर में सान्त स्वरूपहि
कियक अहाँ छी चंचल ||
खैयौ , खैयौ ------
जानू "रमण " खीर केर महिमा
ई मिथिला केर रीत
सुमधुर गीत गाबथि मिथिलानी
पावन परम पुनीत
तिरहुत देश हमर ई देखु ,
आइ हँसैया खल - खल
खैयौ , खैयौ -----
लेखक : -
रेवती रमण झा ''रमण "
मो - 91 9997313751
मउहक गीत - 2
खैयौ , खैयौ खीर यौ पाहुन
की छी गारि सुनैलय बैसल |
सोझ करैलय हमर धिया यौ
अहाँक घर में पैसल ||
खैयौ , खैयौ ------
सभ्य ग्राम केर उत्तम कुल सँ
निकहि बापक बेटा
जे - जे मंगलौ , देलौ सबटा
बेचि कय थारी लोटा
मान - मनौती अतिसय कयलौं
तनिक विवेक नञि जागल ||
खैयौ , खैयौ -----
सुभग नैन नक्स वर ओझा
कीय मति के बकलोल
सबटा ब्यंजन छोरी -छोरी कय
माय खुऔलथि ओल
सब कियो घर में सान्त स्वरूपहि
कियक अहाँ छी चंचल ||
खैयौ , खैयौ ------
जानू "रमण " खीर केर महिमा
ई मिथिला केर रीत
सुमधुर गीत गाबथि मिथिलानी
पावन परम पुनीत
तिरहुत देश हमर ई देखु ,
आइ हँसैया खल - खल
खैयौ , खैयौ -----
लेखक : -
रेवती रमण झा ''रमण "
मो - 91 9997313751
शुक्रवार, 24 नवंबर 2017
मैथिली संस्कृति अथवा मिथिलामक अवयव
मैथिली संस्कृति अथवा मिथिलामक अवयवमैथिली संस्कृतिकेँ समग्रतामे मिथिलाम कहल जा सकैत अछि। कुनो सांस्कृतिक क्षेत्र अपन किछु विशेष खानपान, विध बेबहार, गीत संगीत आदिक कारणे विशेष स्थान आ पहिचान रखैत अछि। मैथिली संस्कृति अथवा मिथिलामक सेहो अपन विलक्षण विशेषता छैक। कनिक ओहि विलक्षणता पर विचार करी।
मिथिलाम संक्षिप्त रूपसँ 6 भाग में देखल जा सकैत अछि:
क) खानपान, ख) वस्त्र विन्यास, ग) गीत आ संगीत, घ) वाद्ययंत्र, च) भाषा , छ) धार्मिक संप्रदाय आ परंपरा।
क. खानपान
खानपान कोनो समाजक संस्कृतिक मूल होइत अछि।
परम्पराक बात करी त' मैथिल चारि बेर भोजन करैत छथि:
i. पनपियाइ: किछु आहारग्रहण उपरांत जलग्रहण।
ii. कलउ/ मँझिनी: मध्याह्न भोजन कायाकल्प तृप्यान्त स्थुल शरीर तृप्त्यार्थ अन्न-फल-जल सँ परिपूरित भोजन।
iii. बेरहट: दिनक चारिम पहर मे लेल जायवला आहार।
iv. रातुक भोजन। कतेक लोक रातिक हल्लुक आ सुपाच्य आहार लैत छथि जकरा "हलझप्पी" कहल जाइत अछि।
आब कनि सामग्री आ विन्यासक बात करी:
मिथिला मे खानपान दू दृष्टिकोण सँ देखल जा सकैत अछि। भोजनक मुख्य आ स्थानीय तत्त्व आ दोसर भोजनक सचार। जखन बहुत रासक वस्तुसँ भोजनक थारी अथवा थार सजाएल जाएत अछि त' ई भेल सचार। सचार में कोनो जरुरी नहि जे सब वस्तु अथवा भोज्य सामग्री स्थानीय हो। जखन भोज्य सामग्री के बात करैत छी त मिथिलाक मूल भोज्य सामग्रीक ज्ञान बुझ पडत।
एक फकड़ा कहल जाइत छैक:--
तिरहुतीयताक भोजन तीन।
कदली कबकब मीन।।
आब कनि एकरा देखी:---
कदली (केरा): केरा गाछक सब चीज़क प्रयोग मिथिला मे होइत अछि। थम्बक भीतरक गुद्दाक तरकारी, कोषाक तरकारी, कांच केराक तरकारी, पाकल केराक विविध रूप मे प्रयोग। कोनो भार बिना केराक पूर्ण नहि अछि। केराक प्रयोग सब बिध, बेबहार, पूजा पाठ, उत्सव, सत्यनारायण कथा आदि मे होइत अछि। कांच केराक तरकारी पथ्य के रूप मे प्रयुक्त अछि। केरा थम्भ के बहुत शुभ कार्य मे प्रयोग होइत अछि। केराक पात पर भोजन करब अदौसँ अबैत परंपरा अछि।
कबकब: कबकबक अंतर्गत भेल ओल, खमहारु , कौआं पात , ओलक पेंपी, कन्ना पात, अरिकंचक लोढ़हा, आदि। ओल शुद्ध आ सुपाच्य वस्तु अछि। सामूहिक भोज में ओलक सन्ना अनिवार्य रहैत अछि। ओलक तरकारी सेहो खूब चावसँ हमरालोकनि खाइत छी। खमहारुक तरुआ अथवा खमहारुआ मिथिलाक विशेषता अछि। अरिकोंच ओनात' सब खाइत छथि मुदा स्त्रीगनक मध्य ई कनि अधिक प्रिय अछि। कबकब भोज्य पदार्थक विन्यासमे कागजी, ज़मीरी नेबो, कांच आम, आ आमिलक प्रयोग होइत अछि।
एकर अतिरिक्त सुथनी, अरुआ आदि पदार्थक सेहो कबकबक श्रेणी मे राखल जा सकैत अछि।
मीन : मीनक अर्थ भेल माछ। माछ त अपना सभक भोजनक मुख्य पदार्थ अछि। अनेक तरहक माछ आ माछक संग संग ओहि प्रजातिक अन्य चीज़ जेना कांकोड, डोका, काछु आदि खेबाक परंपरा मिथिला मे अछि।
माछक अनेक तरहेँ उपयोग भोजन विन्यास मे होइत अछि। माछक तरल, माछक झोड़, माछक सन्ना आदि।
ई त भेल तीन मुख्य तत्त्व। एकरा अतिरिक्त किछु पदार्थ अछि जे मैथिल के बहुत प्रिय छनि। ई सब अछि:
नाना तरहक साग, जेना केराव, बूट, गेनहारी, बथुआ, ख़ेसारी, करमी आदि। सागक महत्व मिथिला मे बहुत रहल अछि। बसन्त पंचमी लगैत देरी बेटी सगतोरनी भ' जाइत छैक। बूट-केराव आ खेसारीक साग तौला सभमे मह-मह करैत खदकैत रहैत छैक। सामान्य लोक आ सभ जातिक लोक साग-भात भरि इच्छा हरियर मरिचाइ गूडि गूडि सुआद लए लए खाइत अछि। बिना तिलकोरा तरुआकेँ मिथिलाक भोजन बेकार। चाउर पिठारक लेप मे बोरि क' सरिसबक तेल मे तरब। कुर कुर स्वादक अनुभूति सँग खैब मिथिले मे संभव छैक।
गरीब गुरबा सब कुअन्न जेना मड़ुआ, ख़ेसारी, अल्हुआ, कौन, साम, मकई, अल्हुआ, कन्द आदि खाए सेहो अपन गुजड़ करैत छ्ल। आब स्थिति मे सुधार भेलैक अछि आ सब कियोक एक साँझ भात त दोसर साँझ गहुमक सोहारी एकर अतिरिक्त तरकारी, तीमन, दालि अचार आदिक सङ्ग खाइत छथि।
दही-चूरा, चीनी: समस्त विश्व मे मिथिले एहेन क्षेत्र अछि जतए दही-चूरा-चीनी मुख्य भोजन आ भोज इत्यादि मे सामूहिक भोजनक रूप मे खाएल अछि। अतेक झटदनि तैयार होबए बला फ़ास्ट फ़ूड दुनिया मे बहुत कम थिक।
आ सब व्यंजन पर भारी पड़ैत अछि अपन मिथिलाक तिलकोरा । सर्वत्र उपलब्ध, ने दाम ने छदाम, आ स्वादक की कहब? छोट पैघ सब मे अपन स्थान रखने अछि। ई एहेन भोज्य पदार्थ अछि जकरा केवल मैथिल खाइत छथि।
मिथिलाक भोजक सकरौड़ी विलक्षण होइत अछि। एकरा अपन सभक भात दालिक भोजन के डेजर्ट कहि सकैत छी। सकरौड़ी दूध मे ड्राई फ्रूट्स, बुनिया एवं अन्य सामग्री डालि दूध के खूब गाढ़सँ खौलेलाक बाद बनैत छैक। चीनी सबसँ अंत मे देल जाइत छैक। भोज मे लोक चीनी सुरकैत अछि। सकरौड़ीसँ भोजक अंत होइत अछि।
दालि भातक भोजक श्रृंगार थिक बर । बर सामान्यतया उड़िदक घाटिसँ बनैत अछि।
मखान: भारतवर्ष मे सबसँ अधिक मखान अपन मिथिला मे होइत अछि आ सबसँ बेसी एकर उपयोग सेहो हमरे लोकनि करैत छी।
अंततः भोजनक पूर्णता मुखशुद्धि सँ होइत अछि आ मुखशुद्धि पान सुपारी संगे।
ख. वस्त्र विन्यास
परंपरागत वस्त्र मिथिलाक पुरुष लेल धोती, गमछा, या मुरेठा आ स्त्रीगण लेल नुआ, आंगी अछि। किछु विशेष वर्गक लोक या त विशेष अवसर पर अथवा ओहुना पाग सेहो धारण करैत छथि। धोती त मिथिलाक मुसलमान सेहो पहिरैत छला। आब मुस्लमानक बाते छोड़ू हिन्दू सब सेहो धोती सँ बप्पा बैर केने जा रहल छथि। पहिने अपना ओत कोकटा बाँग होइत छल जकर प्राकृतिक रंग ऑफ वाइट होइत छलैक। ओही बांग केर धोती के कोकटा धोती कहल जाइत छलैक।
प्राचीन समयमे पुरुष गाम गमैत भ्रमण करबा काल धोती, मिर्जई, दुपट्टा, गमछा, आदिक प्रयोग करैत छला। पैर मे खराम पहिरबाक प्रथा हाल तक छल। पाहुन परखक पएर धोबक हेतु खराम देल जेबाक परंपरा एखनो बहुत ठाम अछि। उच्च वर्ण मे खराम पहिरक व्यवस्था उपनयन संग प्रारम्भ भए जाइत छल। किछु लोक खरपा सेहो पहिरैत छला। खरपाक आधार आर्थत तरवा काठक आ ऊपर मे आँगुर लग प्लास्टिक अथवा चाम लागल रहैत छलैक।
कालान्तर मे लोक गोल गला सेहो पहिरनाइ प्रारम्भ केलनि।
मिथिलाक स्त्रीगण सब व्यवहार कएल वस्त्र यथा धोती आ नुआ सँ केथड़ी आ सुजनीक निर्माण सुई ताग सँ करैत छली। केथड़ी मोटगर होइत छैक जकर व्यवहार मोटगर गद्दा जकाँ जारक समय बिछेबाक हेतुकएल जाइत छैक। सुजनी कलात्मक होइत छैक। सुजनी मे अनेक तरहक तागक सुन्नर संयोजनसँ बहुत रास डिजाईन , मोटिफ, वोटिफ, पैटर्न आदि बनेबाक प्रथा मिथिला मे छलैक। सब वर्ग आ जातिक स्त्रीगण एहि कलामे निपुण होइत छली। सुजनीक प्रयोग ओछाइनक चद्दरिक रूप मे होइत छैक। किछु लोक गरीबी मे केथड़ी सेहो ओढ़ैत छथि।
पूस मासक जड़काला गोइठा-करसी धरि तापए बला रहैत छैक। ओना त' माघक जाड़ बाघ होइत अछि मुदा पंचमी लगैत देरी घोकचल चाम आ मोचरल अंग साहि लोक सोझ भ' क' ठाढ़ होमय लगैत अछि। मोटकी दुसल्ला चद्दरिक गांती बनहैत अछि। गांतीक अर्थ भेल चद्दरिकेँ माथ सँ झाँपैत गरदनिक पाछा मे गिठह बान्हब। सामान्यतया बच्चा आ बूढ़ गांती बनहैत छथि। घूर लोक अगहन, पूस आ माघ धरि पजबइत अछि आ तपैत अछि।
ग. गीत संगीत
मिथिलाक लोकगीत एक महासागर अछि। एकर संख्या कतेक अछि से कहब असंभव। मैथिली लोकगीतक विशेषता एकर समवेत गायन शैली छैक। लगभग 98 प्रतिशत गीत बिना कोनो वाद्ययंत्र और विशेष रागसँ गाएल जाइत अछि। मुदा गीतक शब्द, भाव, गबैय्याक उत्साह आ समर्पण, विध बेबहारक प्रति ध्यान , ऋतुक संग स्वभाव, क्रियाकलापसँ प्रतिबद्धता, काज मे लगाव, आपसी प्रेम आ प्रकृति सँ अनुराग बिना कोनो वाद्ययंत्र के सेहो मैथिली लोकगीत के अलग संसार मे ल जाइत अछि। विद्यापतिक पदावली, ताहू में उत्सव विशेषक गीत, सोहर, समदाउन, उदासी, साँझ, प्राती आ शिवक गीत मे महेसवानी , नचारी आ कमरथुआ गीत तन-मनकेँ बहुत हर्षित करैत अछि। सीता, राजा सलहेस, कारिख महाराज, दीनाभद्री, आदिक लोकगाथा आ गीत सेहो अपन अलग स्थान रखैत अछि। सब शास्त्रीय गीत मिथिला मे बहार सँ आयातित अछि, यद्यपि ध्रुपद मैथिली लोकशैली संगे तारतम्य बना सकल अछि। बटगबनी, तिरहुत, लगनी तीव्रगति सँ चलैत गीत आ मोन लगबए बला गीत अछि। उदासी संत परंपरा, कबीरपंथी परम्परा, सँ प्रभावित भ रचल गेल अछि।
मिथिलाक उच्चवर्ग विशेष रूपसँ ब्राह्मण आ कर्ण कायस्थ अपन महिला के पब्लिक स्पेस मे गायन, वाद्ययंत्र संगे गायन, नृत्य आदिक स्वतंत्रता नहि देने छथि जाहिसँ एहि वर्गक महिला मे नृत्य, नृत्यगीत, नृत्यनाटिका आदिक शैली नहि विकशित भ सकल छनि। अन्य जाति सब मे डोमकच्छ, जटा-जटिन, झ्झिया, आदिक रूप भेटैत अछि। शामा चकेबा मे बहुत साधारण तरहक नृत्य आ उत्साहक स्वतंत्रता देखैत छी।
मुस्लमान महिला सब ताजिया के समय झिझिया छाती पीट पीट गबैत छथि। हुनकर स्वर आ टोन बहुत हद तक उदासी आ समदाउन सँ मेल खाइत छनि।
घ. वाद्ययंत्र
मिथिलाक मूल वाद्ययंत्र रसनचौकी मे प्रयुक्त होइत अछि। दुर्भाग्य सँ एकरा कहियो मिथिलाक तथाकथित विद्वान लोकनि प्रोत्साहित नहि केला। एकरा बारेमे कहल जाइत अछि जे जखन सीता राजा जनक द्वारा हर जोतैत काल स्वर्ण कुम्भसँ धरतीसँ बहार भेली त भगवान स्वर्गसँ प्रसन्न होइत अप्सरा, वाद्ययंत्र आ ओकरा बजबए बला कलाकार सेहो मिथिला पठेला। किछु लोकक कहब छनि जे चूँकि ई वाद्ययंत्र चमार बजबैत छथि ताहि एहि पर विशेष ध्यान नहि देल गेल।
च. भाषा:
मैथिली भाषा प्राचीन भाषा अछि। एकर अपन लिपि छैक मुदा आब लोक देवनागरी मे लिखैत छथि। बंगला लिपि मिथिलाक्षर सँ प्रेरित भ बनल अछि। एहि भाषा में विद्यापति, ज्योतिरेश्वर, चंदा झा, लाल दास, हरिमोहन झा आ यात्री सनहक़ साहित्यकार भेल छथि। मैथिली भाषाक अनेक उपभाषा अथवा बोली जेना अंगिका, बज्जिका, मुस्लमानक (कुंजड़ा), सीतामढ़ीक उपभाषा आदि मे देखल जा सकैत अछि।
छ. धर्म आ संप्रदाय
मिथिला मे सब वर्णक लोक, सब धर्मक लोक रहैत छथि। अतए केर हिन्दू पंचोपासक छथि। महादेवक पूजा माटिक महादेव बना अद्भुत ढंग सँ कएल जाइत अछि। बुद्धक भाषा आ चार्यपदकेँ एखनो मैथिली अपना मे आत्मसात केने अछि। तंत्रमे बौद्ध तंत्रक स्पष्ट प्रभाव छैक। सिद्धपीठ आ बज्रयानक तंत्र स्थल मिथिला मे आबि जेना संगम जकाँ एक दिशा मे एक भए बहए लगैत अछि। मुस्लमान सब सेहो अपन धर्मक पालन करैत छथि संगहि किछु लोक परंपराक तत्वक अपना मे समावेश क लेत छथि।
सीताकेँ मिथिलाक स्त्री नायिकाक प्रतिनिधि आ राजा सलहेसकेँ पुरुष नायकक प्रतिनिधि कहल जा सकैत अछि।
ज. मिथिला चित्रकला
मिथिला चित्रकला जकरा मधुबनी चित्रकला सेहो कहल जाइत अछि, अपन स्थान आ नाम कला संसार मे नीक जकाँ दर्ज करा लेने अछि। एहि पर बड्ड लिखब अनिवार्य नहि। इंगित भ गेल अतेक काफी अछि।
बुधवार, 22 नवंबर 2017
विवाह - गीत- रेवती रमन झा "रमण "
विवाह पंचमी के मंगल मय शुभकामना अछि ,
रेवती रमन झा "रमण "
|| विवाह - गीत ||
बाबा करियो कन्या दान
बैसल छथि , बेदी पर रघुनन्दन |
दशरथ सनक समधि छथि आयल
हुनकर करू अभिनन्दन ||
बाबा करियो ----
नयनक अविरल नोर पोछु
ई अछि जग के रीत |
बेटी पर घर केर अछि बाबा
अतबे दिन केर छल प्रीत ||
मन मलान केर नञि अवसर ई
चलि कय करू गठबन्धन ||
बाबा करियो ----
जेहन धिया ओहने वर सुन्दर
जुरल अनुपम जोड़ी |
स्वपन सुफल सब आइ हमर भेल
बान्धू प्रीतक डोरी ||
आजु सुदिन दिन देखू बाबा
उतरि आयल अछि आँगन ||
बाबा करियो ----
हुलसि आउ सुन्दरि सब सजनी
गाबू मंगल चारु |
भाग्य रेख शुभ रचल विधाता
अनुपम नयन निहारु ||
"रमण " कृपा निज दीय ये गोसाउनि
कोटि - कोटि अछि बन्दन ||
बाबा करियो ----
शनिवार, 18 नवंबर 2017
दहेज मुक्त मिथिला के द्वारा शपथ समारोह सम्पन्य
"दहेज मुक्त मिथिला के द्वारा शपथ समारोह सम्पन्य "
दिनांक 17- 11 -2017 के दरभंगा ज़िला के बिरौल अनुमंडल के नंदकिशोर उच्च विद्यालय सतीघाट हिरनी के प्रांगण में दहेज मुक्त मिथिला के आयोजन मनोज शर्मा के अध्यक्षता में कइल गेल जाहि में भारी संख्या में युवा बच्चे और महिला सब उपस्थित भेली ,
सब कियो शपथ लेला कि आइ से नय हम दहेज लेव आ नय देंब , अहि कार्यक्रम में धनंजय झा द्वारा बतायल गेल की हुंकर भाई के बियाह बिना दहेज के करबऑल जा रहल अच्छी , दहेज मुक्त मिथिला के ब्रांड एंबेसडर अंतर्राष्ट्रीय धावक श्री आर० के ०दीपक के द्वारा हुनका सम्मानित करैक घोषणा कइल गेल आ साथे - साथ इहो बतायल गेल की प्रति माह अहि कार्यक्रम के बैठक कइल जयात ,और सदस्य के संख्या बढ़ाबै पर सेहो जोर देल जाइत , श्री मनोज शर्मा द्वारा संचालित कार्यक्रम के , श्री संजय सिंह प्रकाश चौधरी घनश्याम चौधरी कौशल चौधरी कार्तिक रोशन झा, मनीषा भारती, आशीष मनीष, रंजीत कुमार नुनू आ अन्य कार्यकर्ता सब मिल संबोधित केला ,
कार्यक्रम में नैना कुमारी के द्वरा दहेज भगाओ बेटी बचाओ पर गीत और कौशल किशोर जी कविता के माध्यम से लोग सब के दहेज हमर समाज के लेल अभिशाप अछि , सब के मिलके अहि कुप्रथा के मिटनैय के संकल्प लेबाक चाहि अहि कार्यक्रम में 95 वर्षीये राम सिंहासन मंडल जी के सम्मानित कयल गेलन
मिथिलाक शान - उज्जवल कुमार झा
दरभंगा अईछ मिथिलाक शान
जई मे बसैत अछि हमर प्राण
स्वर्ग स सुन्दर ग्राम अछि हमर
जेकरा कहैत मिथिलाक शान
नाम अछि ओकर बसुआरा गाम
जई स उखरल उज्जवल नाम
करैत अहाँ सबके प्रणाम
कहू अहाँ किछू कहब की
कहब की हम देखने छी हाँ यो
हम बजै छी उज्जवल जी
ओलक सब्जी खा क रहै छी
हमरा लग की बात छोड़ई छी
अहाँ करी ओल पसंद
तै नई करैत अछी महिला तंग
आइब देखू बसुआरा गाम
स्वर्ग स सुन्दर अछि ई गाम
जई मे होईत अछि राजा आम
अहाँ खाईत छी अमावट
हमरा लग की करब जमावट
हम करै छी वर्णन शेष
पूरा मिथिला दिअ संदेश ।।
नाम - उज्जवल कुमार झा
पिता का नाम- श्री शम्भू नाथ झा
पता- बसुआरा दरभंगा बिहार
पुरस्कार- ऑल इंडिया राइटिंग कम्पीटीशन्स
(पेन इट टू विन इट जनवरी 2017)
के विजेता, और प्रतिभा सम्मान विजेता
शनिवार, 11 नवंबर 2017
हम मूर्ख समाजक वाणी छी
|| हम मूर्ख समाजक वाणी छी ||
हम मुर्ख समाजक वाणी छी |
ज्ञाता जन छथि सदय कलंकित
हमहीं टा बस ज्ञानी छी ||
हम मुर्ख --- ||
रामचंद्र के स्त्री सीता
तकरो कैल कलंकित |
कयलनि डर सं अग्नि परीक्षा
भेला ओहो शसंकित ||
एक्कहि ठामे गना दैत छी
सुर नर मुनि जे ज्ञानी |
हम कलंकित सब के कयलहुँ
देखू पलटि कहानी ||
बुद्धिक-बल तन हीन भेल
बस अपनौने सैतानी छी |
हम मुर्ख ---||
बेटा वी. ए. बैल हमर अछि
हम फुइल कय तुम्मा |
नै केकरो सँ हम बाजै छी
बाघ लगै छी गुम्मा ||
अनकर बेटा कतबो बनलै
रहलै त अधलाहे |
अगले दिन उरैलहुँ हमहीं
कतेक पैघ अफवाहे ||
अपनहि मोने,अपने उज्ज्वल
बस हम सब परानी छी |
हम मुर्ख --- ||
बाहर के कुकरो नञि पूछय
गामक सिंह कहाबी |
परक प्रशंसा पढ़ि पेपर में
मूँह अपन बिचकावी ||
सदय इनारक फुलल बेंग सन
रहलों एहन समाज |
आनक टेटर हेरि देखय लहुँ
अप्पन घोलहुँ लाज | |
अधम मंच पर बैसल हम सब
पंडित जन मन माणि छी |
हम मुर्ख --- ||
गामक हाथी के लुल्कारी
जहिना कुकर भुकय |
बाहर भले देखि कय हमर
प्रभुता पर में थुकय ||
अतय सुनैने हैत ज्ञाण की
बहिर छी कानक दुनू |
कोठी बिना अन्न केर बैसल
ओकर मुँह की मुनू ||
हम आलोचक पैघ सब सँ
हमहीं टा अनुमानी ||
हम मुर्ख --- ||
माली पैसथि पुष्प वाटिका
सिंचथि तरुवर मूल |
पंडित पैसथि पुष्प वाटिका
लोढथि सुन्दर फूल | |
लकरिहार जन लकड़ी लाबय
चूइल्ह जेमाबय गामें |
सूअर पैसय पुष्प वाटिका
विष्ठा पाबय ठामे ||
जे अछि इच्छु जकर तेहन से
दृष्टि ताहि पर डारय |
मूर्खक हाथ मणि अछि पाथर
ज्ञानी मुकुट सिधारय ||
"रमण " वसथु जे एहि समाज में
मर्दो बुझू जनानी छी |
हम मुर्ख समाजक वाणी छी
हम मुर्ख ---||
रचनाकार -:
रेवती रमन झा "रमण "
गाम- जोगियारा पतोंर दरभंगा ।
मो - 9997313751
मंगलवार, 7 नवंबर 2017
पावन हमर ई मिथिला धाम
|| पावन हमर ई मिथिला धाम ||
हनुमंत एक बेर आबि के देखियो
पावन हमरो मिथिला धाम |
अपन सासुर में बैसल छथि
अहाँक प्रभु श्री राम ||
हनुमंत एक बेर ----
जनम - जनम तप ऋषि -मुनि कयलनी
नञि पुरलनी अभिलाषा |
चहुँ दिश सरहोजि सारि घेरि कउ
कयने छन्हि तमसा ||
हनुमंत एक बेर ----
वर हास - परीहास कुसुम - कली
छाओल ऋतु मधुमासे |
सात स्वर्ग - अपवर्ग कतौ नञि
एहन मधुर उपहासे ||
हनुमंत एक बेर ----
एकहि इशारे , नाचि रहल छथि
बनि कय जेना गुलाम |
"रमण " सुनयना सासु मुदित मन
शोभा निरखि ललाम ||
हनुमंत एक बेर ----
रचित -
रेवती रमन झा "रमण "
मो - 9997313751
अगहन मास -
।। अगहन मास ।।
आयल अगहन सेर पसेरी
मूँसहुँ बीयरि धयने।
जन बनि हारक मोनमस्त अछि
लोरिक तान उठौने ।।
भातक दर्शन पुनि पुनि परसन
होइत कलौ बेरहटिया ।
भोरे कनियाँ कैल उसनियाँ
परल पथारक पटिया ।।
फटकि-फटकि खखड़ा मुसहरनी
खयलक मुरही चूड़ा ।
नार पुआरक कथा कोन अछि
वड़द ने पूछय गुड़ा ।।
चारु कात धमाधम उठल
जखनहि उगल भुरुकवा ।
साँझक साँझ परल मुँह फुफरी
तकरो मुँह उलकुटवा ।।
रचयिता
रेवती रमण झा "रमण"
मो - 9997313751
शुक्रवार, 3 नवंबर 2017
सामाक गीत
|| सामाक गीत ||
चिठ्ठीया लीखल बहिनों भैया केर हे
आहे भैया डोली दीय ने पठाय
सामा खेलय आयब हे ||
चिठ्ठीया पढ़ल भैया डोली लेल हे
आहे भौजी के कहल बुझाय
बहिन आनय जायब हे ||
अतबे बचन सुनि भोजी भेली हे
आहे भेली जे सरिसों के फूल
कि भुइयाँ भेली झामर हे ||
आयल में आयल भैया डोली लय हे
आहे ताही चढ़ि भेलौ असवार
नैहर हम आयल हे ||
पूछल में पूछल भोजी कहु कुसल हे
आहे भोजी लेलनि लुलुआय
कहाँ नन्दो आयल हे ||
जूनी कानू जूनि बाजू भोजी हमर हे
आहे खेली सामा सासुर जायव
बहुरि नञि आयब हे ||
सुनलनि में सुनलनि अतबे फल्लाँ भैया हे
आहे मारल मे मारल खसाय
कि फल्लाँ बहिनो पाहून हे ||
रचनाकार -
रेवती रमण झा "रमण "
गुरुवार, 2 नवंबर 2017
अपनेक समस्त परिवार सदर आमंत्रित छी
मंगलवार, 31 अक्तूबर 2017
दिल के कियक कठोर भेलौ
।। दिल के कियक कठोर भेलौ ।।
स्वच्छ धवल मुख चारु चन्द्र सँ, अबितहि घर इजोर केलो ।
प्रस्फुटित कलिए कोमलाङ्गी, मन मधुमासक भोर केलौ ।।
सुभग सिंह कटि,कंठ सुराही
पाँडरि पुट अधर अही के अई
मृग नयनी,पिक वयनी सुमधुर
सुगना नाक अही के अई
अतेक रास गुण देलनि विधाता,दिल के कीयक कठोर भेलौ।
स्वच्छ धवल मुख चारु चन्द्र सँ, अबितहि घर इजोर केलौ।।
वक्षस्थल के भार लता पर
लचक लैत,नयि तनिक सहय
रचि सोलह -श्रृंगार बत्तीसों-
अभरन, नयि अनुरूप रहय
ताकू पलटि चारु चंचल चित, हम चितवन के चोर भेलौ।
स्वच्छ धवल मुख चारु चन्द्र सँ,अबितहि घर इजोर केलौ।।
प्रीतक - प्राङ्गण में अभिनंदन
प्रणय - पत्र स्वीकार करू
"रमण"अपन एक दया दृष्टी सँ
आई स्वप्न साकार करू
घोरघटा बनि वरसू सुंदरी, हम जंगल के मोर भेलौ।
स्वच्छ धरल मुख चारु चंद्र सँ,अबितहि घर इजोर केलौ।।
रचनाकार
रेवती रमण झा "रमण"
मो - 9997313751
सोमवार, 30 अक्तूबर 2017
रावण कियाक नहि मरैत अछि ?
रामलीलाक आयोजनक तैयारी पूर्ण भ' गेल छल तहन ई प्रश्न उठल जे रावणक पुतला केना आ कतेक मे ख़रीदल जाए ? ओना रामलीला आयोजनक सचिव रामप्रसाद छल तैं इ भार ओकरे पर द' देल गेल। भरिगर जिम्मेदारी छल। रावण ख़रीदबाक छल। संयोग सँ एकटा सेठ एहि शुभकार्य लेल अपन कारी कमाई मे सँ पांच हजार टाका भक्ति भाव सहित ओकरा द' देलक। मुदा एतबे सँ की होएत ? नीक आयोजन करबाक छलै। चारि गोटा कहलक चन्दा के रसीद बनबा लिअ। जल्दिये टाका भ' जाएत। सैह भेल। चंदाक रसीद छपबा क' छौड़ा सबके द' देल गेल। छौड़ा सब बानर भ' गेल। एकटा रसीद ल' क' रामप्रसाद सेहओ घरे- घर घूम' लागल।
घुमैत - घुमैत एकटा आलीशान बंगलाक सामने ओ रुकल। फाटक खोलि क' कॉल वेळक बटन दबेलक। भीतर स' कियो बहार नहि निकलल। ( आलीशान घर मे रह' बला आदमी ओहुना जल्दी नहि निकलैत अछि ) रामप्रसाद दोहरा क' कॉलवेळ बजेलक - ट्रिंग ट्रिंग ट्रिंग एहि बेर तुरन्त दरबाजा खुजल आ एकटा साँढ़ जकाँ 'सज्जन' दहाड़इते बाजल - की छै ? की चाही ? ( गोया प्रसाद पुछलक - भिखाड़ी छैं ? )
'' हं .... हं , हम रावणक पुतला जडेबाक लेल चन्दा एकत्रित क' रहल छी " रामप्रसाद कने सहमिते बाजल।
" हूँ ........ चन्दा त' द' देबउ मुदा ई कह रावण कतेक साल स' जड़बैत छैं ?
" सब साल जड़बै छियै। '' रामप्रसाद जोरदैत बाजल।
" जखन सब साल जड़बै छैं त' आखिर रावण मरै कियाक नहि छौ ? सब साल कियाक जीब जाई छौ ? कहियो सोचलहिन ? "
" ई त' हम नहि सोचलहुँ। " रामप्रसाद एहि प्रश्न कने प्रभावित भ' गेल।
“त' आखिर कहिया सोचबै ? एह कारण छौ जे रावण कहियो मरिते नहि छौ। . . . . . . ठीक छै रसीद काटि दे।"
" ठीक छै , की नाम लिखु ? "
" लिख - - - रावण। "
" रावण ? ? ? " रामप्रसाद कने बौखलायल ।
" हँ, हमर नाम रावण अछि। की सोचैं छैं की राम राम हमरा मारि देने छल ? नहि, यहां नहि छै। दरअसलमे रामक तीर हमर ढ़ोढ़ी पर जरूर लागल छल। लेकिन हम वास्तव मे मरल नहि रहि। केवल हमर शरीर मरल छल, आत्मा नहि। गीता तू पढ़ने छैं ? हमर आत्मा कहियो नहि मरि सकैत अछि। "
"त' कि आहाँ सच्चे मे रावण छी ? हमरा विश्वास नहि होइत अछि।" रामप्रसाद भौंचक होइत बाजल।
" हँ ! त' कि तोरा आश्चर्य होइत छौ ? हेबाको चाही। मुदा सत्यके नकारल नहि जा सकैत छैक।
" अच्छा जे से कतेक लिखू ? " रामप्रसाद डेराइते बाजल। लिख, पाँच हजार। की, ठीक छौ ने ? हमर भाय धन कुबेर अछि। लाखो रुपया विदेश सँ भेजैत अछि। हमरा रुपयाक की कमी ? एकटा सोनाक लंका जड़ि गेल त' की भ' गेलै ? जयवर्धनक लंका मे एखन तक अत्याचार चलिते छै ? ई ले पाँच हजारक चेक। " रावण चेक काटि रामप्रसाद के द' देलक आ दहाड़ईत बाजल --- " चल आब भाग एतय स'।"
रामप्रसाद डेराइते बंगला सँ बाहर भागल। बाहर देखैत अछि एकटा कार ठाढ़ छै आ दू टा खूंखार गुण्डा एकटा असहाय लड़कीके खिंचैत रावणक आलिशान बंगला दिस ल' ;जा रहल छै। रामप्रसाद घबरा गेल। ओ पाँच हजार रुपयाक चेक फेर सँ जेबी स' निकालि देखलक आ सोच' लागल कि ई सच्चे रावण छल की ओकर प्रतिरूप छल ? ओकरा किछ समझ मे नहि आएल। ओ ओत' स' लंक लागि भागल ओहि मे ओकरा अपन भलाई बुझना गेलैक।
रामलीला आयोजनक अध्यक्षके जखन एहि बातक पता चलल कि रामप्रसाद लग दसहजार रुपया इकट्ठा भ' गेल त' ओ दौड़ल - दौड़ल रामप्रसाद लग गेल आ कहलक ----- " रे भाई रामप्रसाद, सुनलियौ जे चन्दा मे दसहजार रुपया जमा भ' गेलौ ? चल आई राति सुरापान कएल जाए। की विचार छौ ?"
" देखु अध्यक्ष महोदय ! ई रुपया रावणक पुतला ख़रीदबाक वास्ते अछि। हम एकरा फ़ालतूक काज मे खर्च नहि क' सकैत छी। " रामप्रसाद विनम्र भाव सँ कहलक।
अध्यक्ष गरम भ' गेलाह। बजलाह --- " वाह रे हमर कलयुगी राम ! रावण जड़ेबाक बड्ड चिन्ता छौ तोरा ? चल सबटा रुपया हमरा हवाला करै, नहि त' ठीक नहि हेतौ। "
" ख़बरदार ! जे रुपया मंगलौं त' ! आहाँके लाज हेबाक चाही। इ रुपया मौज - मस्ती के लेल नहि बुझू आहाँ ? रामप्रसाद बिगड़ैत बाजल। एतै छै चन्दाक रसीद ल' क' घूम' बला छौड़ा सभक वानर सेना। चारु कात सँ घेर क' ठाढ़ भ' गेल। रामक जीत भेल। अध्यक्ष ( जे रावणक प्रतिनिधि छल ) ओहिठाम सँ भागल।
खैर ! रावणक पैघ विशालकाय पुतला खरीद क' आनल गेल आ विजयादशमी सँ एक दिन पहिनहि राईत क' मैदान मे ठाढ़ क' देल गेल। अगिला दिन खूब धूमधाम सँ झाँकी निकालल गेल। सड़क आ गली - कूची सँ होइत राम आ हुनकर सेना मैदान मे पहुँचल। जाहिठाम दस हजारक दसमुखी रावण मुस्कुराइत ठाढ़ छल। रावणक मुस्कुराहट एहन लागि छल बुझू ई कहि रहल हो कि " राम कहिया तक हमरा मारब' हम त' सब दिन जीबिते रहब। राम रावणक मुस्कुराहट नहि देख रहल छलाह। ओ त' जनताक उत्साह देखैत प्रसन्न मुद्रा मे धनुष पर तीर चढ़ौने रावणक पेट पर निशाना लगबक लेल तत्पर भ' रहल छलाह। कखन आयोजकक संकेत भेटत आ ओ तीर चलोओता। मुदा कमीना मुख्य अतिथि एखन तक नहि आएल छल। (ओहिना जेना भारतीय रेल सब दिन देरिये भ' जाएल करैत छैक ) आयोजक लोकनि सेहओ परेशान छलाह। आधा घंटा बीत गेल। अतिथि एलाह। आयोजकक संकेत भेल। आ ----- राम तुरन्त अपन तीर रावण दिस छोड़ि देलाह। तीर हनहनाईत पेट पर नहि छाती पर जा लागल। आ एहिकसँग धमाकाक सिलसिला शुरू भ' गेल, त' मोसकिल सँ पाँच मिनट मे सुड्डाह। बेसी रोशनीक संग रावण स्वाहा भ' गेल। ओकरा जगह पर एकटा लम्बा बाँस एखनो ठाढ़ छल। किछ लोक छाऊर उठा - उठा क' अपन घर ल' जाए लागल। (पता नै जाहि रावणके लोक जड़ा दैत छैक ओहि रावणक छाऊर के अपना घर मे कियाक रखैत अछि ?)
किछ लोक बाँस आ खपच्ची लेबक लेल सेहओ लपकल। ओहिमे एकटा रामप्रसाद सेहओ छल। लोक सब बाँस आ लकड़ी तोइर - तोइर क' बाँटि लेलक आ अपन घर दिस बिदा भ' गेल। रामप्रसाद बाँसक खपच्ची ल' क' रस्ता पर चलल जाइत छल कि एकाएक एकटा कार ओकरा लग रुकल आ एक आदमी ऊपर मुँह बाहर निकालि क' अट्टहास करैत बाजल - - - " की रावण जड़ा क ' आबि गेलौं ? एहि बेर ओ मरल की नहि ? हा - - - हा - - - हा - - - । " ओ वैह आदमी छल जे अपना आपके रावण कहैत पाँच हजार रुपयाक चेक देने छल। रामप्रसादक मुँह बन्न। घबराईते बाजल - - " जी - - - हाँ - - - हाँ - - - हाँ - - - , जड़ा देलियै। "
" मुदा ई बाँस आ खपच्ची कियाक ल' क' जा रहल छै ? रावण बाजल। " हँ , कहल जाईत छैक जे एहिसँ दुश्मन के मारला सँ ओकर हानि होइत छैक। " रामप्रसाद बाजल। " ठीक, त' एहि सँ लोक अपन बुराई के कियाक नहि अन्त क' दैत छैक ? एकरा घर मे रैखिक' तू सब रावणके जान मे जान आनि दैत छहक। तैं त' हम कहैत छी कि हम मरियो क' जीवित केना भ' जाएत छी ! रावण बाजल। ई सुनिते रामप्रसाद बाँस आ खपच्ची स' ओकरा हमला करबाक लेल लपकल, मुदा रावण कार चलबैत तुरन्त भागि गेल। ओ एखनो जीविते अछि।
कहानी का नाम : रावण मरता क्यों नहीं ?
लेखक : संजय स्वतंत्र
पुस्तक का नाम : बाप बड़ा न भइया सबसे बड़ा रुपइया
प्रकाशक : कोई जानकारी पुस्तक पर उपलब्ध नही
अनुदित भाषा : मैथिली
अनुदित कर्ता : संजय झा "नागदह"
दिनांक : 29/10 / 2017 , समय : 02 :11 am
कहानीक अनुदित नाम : रावण कियाक नहि मरैत अछि ?
सदस्यता लें संदेश (Atom)


text:
आई भोरे उठलौं तं मन किछ खराब लागय छल. हल्का-हल्का बुखार टाइप के. खैर मुंह-हाथ धो आओर नहा कs बुखार के लेल लक्ष्मीविलास रस टैबलेट लs पास के पान दोकान पर गेलौं. लक्ष्मीविलास रस टैबलेट पान के संग खाएल जाएत अछि.
मुदा ओहि दोकान पर पान नहि छल. हम पूछलिए जे कि भेलs जे आई पान नहि राखने छ...तं ओ कहलक जे पान के दाम काफी बढ़ि गेल अछि...पहिने जे ढोली 75-100 रुपया मे मिलय छल
ओ ढाई सय...तीन सय मे मिल रहल अछि.
पान वाला कहलक जे किछ दिन बेसि जाम पर ढोली खरीद कs लएलौं मुदा घाटा भ गेल. पानक पात के दाम तं बढि गेल अछि मुदा लोक पान खाए लेल बेसि पाए देबय लेल तैयार नहि छथिन्ह. कतेक दिन घाटा सहुं.
एहन हाल कइटा दोकान पर देखलौं. ओ सभ पान छोड़ि बस पान मसाला आओर सिगरेट बेचय पर जोर देने छथिन्ह. आब दाम घटत त पान दोकानदार सभ पान बेचनाय शुरू करताह.
बेरिआ मे गाम फोन करलौं त पता लागल जे गामो दिस सेहे हाल अछि. दरभंगा... मधुबनी सभतर पान के दाम आसमान पर पहुंचल अछि. ऐना ठंड के कारण भेल अछि. पान के फसल खराब भेल अछि.
पान के खेती करय वाला किसान सभ के सेहो भारी नुकसान भ रहल छनि. फसल बर्बाद भ गेलन्हि. सरकार के हिनका सभ के लेल किछ करबाक चाही. दोसर फसल नष्ट होए पर जे मुआवजा मिलैत अछि ओ एहि के लेल सेहो मिलबाक चाही.
बिहार आओर मिथिलाक लोक के लेल भोजन- भात के बाद पान जरूरी अछि. ओहिनो घुमैत-फिरैत...चौक पर गेला के बाद मुंह मे पान होबाके चाही. मुदा दाम बढला के बाद लगैत अछि जे महंगाई मे ई शौक जेब पर किछ भारी पड़ि सकैत अछि.


text:
छुट्टी तं मिलत मुदा सरकार अहां के छुट्टी पर नजर सेहो राखत. एहि छुट्टी के दौरान अगर अहां सेवा करैत नहि पाएल गेलहुं तं अहां दंड के भागी सेहो बनि सकैत छी.
अपन मां-पिताजीक सेवा नहि करय वाला कर्मचारी के अपन मां-पिताजी के हर मास दस
हजार रुपया देबय पड़तन्हि. जेहि सं हुनकर दिन नीक सं कटि सकय. आओर बुढ़ापा मे कोनो परेशानी नहि होए.
अगर लोक शिकायत करि देलक कि अहां अपन माता-पिता के नीक सं सेवा नहि करि रहल छी तं अहांक नौकरी सेहो जा सकैत अछि.
सरकार के माननाए अछि जे एहि सं लोक मे माता-पिताक सेवा के प्रति जागरूकता बढ़त आओर एहि आधुनिक दौर मे जे संयुक्त परिवार टूटि रहल अछि ओहि मे कमी आएत.
संयुक्त परिवार मे सुरक्षा के भाव रहैत अछि. बाल-बच्चा के नीक सं पालन-पोषण होएत अछि...नीक विकास भ पबैत अछि. आई-काल्हि जे नौकरी के लsक लोक मे असुरक्षा के भाव अछि ओहि मे ई नीक कदम अछि.
बिहार सरकार ओना पटना, गया, मुजफ्फरपुर, भागलपुर आओर दरभंगा मे ओल्ड एज होम बनाबय जा रहल अछि. एहिठाम हुनका रहय-सहय के सभ सुविधा मौजूद रहतन्हि.
माता-पिजा के शिकायत के दूर करय लेल सभ जिला मे एकटा विशेष कोर्ट सेहो बनाएल जाएत. जेहि सं जल्दी सं शिकायत के निपटारा भ सकय.
बिहार सरकार के एहि कदम के दोसर राज्य सेहो अपना सकैत अछि. एहि मे कोनो अचरज नहि जे केंद्र सरकार सेहो एकरा लागू करि देय. किएक तं अगर अहां अपन मां-बाबूजी के ध्यान नहि रखब तं अहांक पुत्र अहांक ध्यान केना राखताह.


text:
रजेना
रजेना नेपालक मध्य-पश्चिमाञ्चल विकास क्षेत्रक भेरी अञ्चल, सुर्खेत जिलामे अवस्थित एक गाउँ विकास समिति छी ।[२]
जनसङ्ख्या
नेपालक वि.सं. २०६८ क जनगणना अनुसार रजेनाक जनसङ्ख्या ३,६५० अछि । जाहिमे ५५६ घरमूली अछि । ई स्थानक सन् २०११ मे भेल नेपालक जनगणना अनुसार पुरुषक सङ्ख्या १,५२४ आ महिलाक सङ्ख्या १,५३८ रहल अछि ।[१]
सन्दर्भ सामग्रीसभ
- ↑ १.० १.१ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
- ↑ "कैलाली जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।


text:
हमरा तरफ स समस्त मिथिलावाशी क अनंत चतुर्दशीक हार्दिक शुभकामना। भगवान् विष्णु स अहाँक सुन्दर आ स्वस्थ शरीरक कामना करैत...जय मिथिला-जय मैथिली॥
शनिवार, 10 सितंबर 2011
अनंत चतुर्दशीक हार्दिक शुभकामना...
भाद्रपद मासक शुक्लपक्षक चतुर्दशी क अनंत चतुर्दशी कहल जाएत अछि। एही दिन अनंत भगवान् क पूजा कए के संकट स रक्षा करय बला अनंतसुत्र बान्हल जाएत अछि। शास्त्र क अनुसार एही व्रतक संकप आ पूजा नदी, सरोवर, वा तालाबक कात म करय क विधान अछि मुदा जो एहन संभव नै होए त घरक पूजा घर म सेहो अहन कए सकय छी। पूजा घर म जमीन पर कलश स्थापित करू आ कलश पर शेषनागक बिछौना पर लेटल भगवान् विष्णु क मूर्ति वा फोटो राखु। ओकर बाद चौदह गाँठ बला अनंतसूत्र राखु। एकर बाद 'ॐ अनंतायानमः' मंत्र स भगवान् विष्णु आ अनंतसुत्र क षोडशोपचार-विधि स पूजा करू। पूजाक बाद अनंत सूत्र क मंत्र पढ़ी क पुरुष दाहिना हाथ आ स्त्री बामा हाथ म बाँध लीअ।
अनंन्तसागरमहासमुद्रेमग्नान्समभ्युद्धरवासुदेव। अनंतरूपेविनियोजितात्माह्यनन्तरूपायनमोनमस्ते॥पूजाक बाद व्रत-कथा पढू आ सूनु। कथाक संक्षेप अछि - सतयुग म सुमन्तु नाम क एकटा मुनी छल। हुनका एकटा बेटी छल शीला जे अपन नामक अनुरूप बड़ सुशील रहे। सुमन्तु मुनी ओ कन्याक विवाह कौण्डिन्यमुनि स केलैथि। कौण्डिन्यमुनि अपन बेटीक लए क जखन सासुर स घर जा रहल रहे, तखन रस्ता म नदी कात म किछ स्त्रीगण भगवान् अनंतक पूजा करैत देखा पडल। ई देखि शीला ओता जाके अनंत-व्रत क कथा क सुनालक आ पूजन क बाद अनंतसुत्र बंधलक। एही कारण स हुनकर घर किछु दिन म ध्न्यधान स भरि गेल। एही सन्दर्भ म एकटा आर कथा अछि की जखन पांडव जुआ म अपन सब किछु हारी गेल रहे तखन भगवान् श्री कृष्ण क सलाह स ओ भगवान् अनंतक पूजा करलक आ हुनकर कृपा स किछु दिन बाद अपन राज पाट वापस पाबि लेलक। अनंतसूत्र बान्हले क बाद कोनो ब्रह्मण आ भोग देने क बाद सपरिवार प्रसाद ग्रहण करू।
हमरा तरफ स समस्त मिथिलावाशी क अनंत चतुर्दशीक हार्दिक शुभकामना। भगवान् विष्णु स अहाँक सुन्दर आ स्वस्थ शरीरक कामना करैत...जय मिथिला-जय मैथिली॥
प्रस्तुतकर्ता सुनील इसमाद पर 11:59 am
सदस्यता लें टिप्पणियाँ भेजें (Atom)


text:
रानी पोखरी
रानी पोखरी काठमाडौं नगरक मध्यमे अवस्थित एक मानव निर्मित पोखरी छी। ऐतिहासिक राष्ट्रिय सम्पदा रानीपोखरी काठमाडौंमे अछि । ई सुन्दर पोखरीक पूर्वमे राणा प्रधानमन्त्री श्री ३ बीर शमशेर राणा बनाने घण्टाघर, राणा प्रधानमन्त्री श्री ३ चन्द्र शमशेर राणाबनाने त्रि चन्द्र कलेज अछि तहिना पश्चिममे नेपालक सबसँ पुरान विद्यालय दरबार हाईस्कूल रहल अछि। उत्तरमे बिश्वज्योती सिनेमाघर अछि , दक्षिणमा रत्न पार्क अछि। रानी पोखरीक बिचमे बालगोपाल महादेवको मन्दिर अछि, ई मन्दिर बर्षमे एक दिन तिहारक भाइटिकाक दिनमे मात्र खुल्ला होइत अछि। रानीपोखरीक बार भित्र बडका हाती उपर राजा प्रतापमल्ल, रानी आ बेटा मुर्ती स्थापित कएल गेल अछि।


text:
नई दिल्ली मे सामाजिक एंव सांस्कृति संस्था सुगति सोपान केर तत्वावधान मे मणि गीत रचना महोत्सव केर आयोजन कायल गेल। कार्यक्रम केर उद्घाटन करैत भारत तिब्बत सीमा पुलिस केँ अपर महानिदेशक राकेश कुमार मिश्र कहलनि कि देशक संस्कृति केर मूल मे मिथिलाक संस्कृति अछि। मिथिलाक दीप सँ पूरा विश्व प्रकाशित होयत आयल अछि, मणिकांत झा ओहि कड़ी क' आगू बढ़बैत मणिशृंखला चला रहल छथि जे प्रसंशनीय अछि। राकेश कुमार मिश्र आगू कहलनि कि हमरा सभ प्रवासी मैथिल क' संगठित भ' मिथिला आओर मैथिली केर विकास मे निष्ठापूर्वक सहयोग करबाक चाही।
कार्यक्रम मे विशिष्ट अतिथि केर रुप मे उपस्थित सर्वोच्च न्यायालय केँ अवकाश प्राप्त न्यायमूर्ति ज्ञान सुधा मिश्र कहलनि कि मिथिला वासी सभकेँ अप्पन आत्मविश्वास क' आओर बेसी मजबूत करबाक जरुरत अछि।
महात्मा गांधी शिक्षण संस्थान दरभंगा द्वारा प्रकाशित मणिशृंखला के एहि समीक्षा महोत्सव मे समीक्षक वागेश्वर झा श्रीदेव, विष्णुदेव झा विकल, डॉ. जयप्रकाश चौधरी जनक, कल्पना झा, अशोक ज्योति, कैलाश मिश्र आओर सबिता सोनी द्वारा मणिशृंखला केर पोथी गीतमणि, नीलमणि, मीतमणि, वोटमणि, स्वच्छमणि, फागमणि, मधुमणि, रुद्रमणि, मुक्तिमणि, नवरात्रमणि, दहेज मुक्तमणि, जगदंबमणि आओर छठिमणि पोथी सभक समीक्षा करैत रचना सभक विभिन्न आयाम केर चर्चा केलनि।
समीक्षक सभ एहि क्रम मे रचनाकार के सारस्वत श्रम केर प्रसंसा केलनि। की। सुगति सोपान केर अध्यक्ष व लेखिका कुमकुम झा कहलनि कि दिल्ली मे रहनिहार प्रवासी मैथिल मैथिली गीतिकाव्य परंपरा सँ अवगत होयथ, ऐहिकेँ ध्यान मे राखैत ई आयोजन कायल गेल। आगा ओ कहलनि कि साहित्य व सांस्कृतिक विरासत क' सहेजब आओर ओहिक परिमार्जनक लेल हमरा सभक संस्था लगातार काज क' रहल अछि।
कार्यक्रम मे बतौर मुख्य अतिथि नई दिल्ली नगर पालिका परिषद केँ उपाध्यक्ष करण सिंह तंवर अप्पन उद्बोधन मे कहलनि कि दिल्ली मे मैथिल सभ प्रवासी केँ रुप मे रहितो अप्पन अलग पहिचान बना क' राखने अछि।
एहि अवसर पर मैलोरंग नई दिल्ली सँ प्रकाशित मैथिली केँ युवा साहित्यकार अखिलेश झा केँ पोथी नीरभरल नयन केर लोकार्पण सेहो कायल गेल। ओतहि, भाजपा नेता श्री गोपाल झा, प्रदीप चौधरी, प्रकाशक हीरा कुमार झा आओर प्रकाश झा सेहो अप्पन - अप्पन विचार राखला। दीप प्रज्ज्वलन केर घरी वेद मंत्रोच्चार कुमार गंधर्व केलनि। स्नेहा झा गोसाउनिक गीत आओर स्वागत गीत गाबी सभक मन मोही लेलीह।
एहि मौका पर डॉ. पवन कुमार झा, रंजीत कुमार, अमृता मिश्र , नीलम झा, तपन कुमार, सुभाष झा, अमित आनंद, सतीश कुमार झा, संतोष कुमार झा, रौशन कुमार, नवीश मिश्र, गणेश कुमार, किशलय कृष्ण सहित बहुतो रास अतिथि लोकनि क' मिथिला परंपरा सँ सम्मानित कायल गेल। प्रवीण कुमार झा केर धन्यवाद ज्ञापनक पश्चात कार्यक्रम केर समापन स्नेहा झा द्वारा रचनाकार मणिकांत झा रचित समदाउन गाबिकेँ कायल गेल।